Ministri odbrane ŠOS-a jačaju saradnju - 30.06.2015, Sputnik Srbija\nMinistri odbrane ŠOS-a jačaju saradnju\nMinistri odbrane država članica Šangajske organizacije za saradnju potpisaće sutra u Sankt Peterburgu plan saradnje za period 2016-2017. godine, saopštilo je... 30.06.2015, Sputnik Srbija\nvesti, rusija, svet, šos\n22:01 30.06.2015 (Osveženo: 13:34 15.09.2021)\nMinistri odbrane država članica Šangajske organizacije za saradnju potpisaće sutra u Sankt Peterburgu plan saradnje za period 2016-2017. godine, saopštilo je rusko Ministarstvo odbrane.\n„Tokom sastanka planirano je da se potpiše plan saradnje ministarstava odbrane za 2016—2017, kao i da se usvoji niz dokumenata što će omogućiti da se poboljša nivo saradnje između odeljenja odbrane u okviru organizacije“, navodi se u saopštenju.\nPutin: Šangajska organizacija za saradnju dobija na značaju\nMinistri će razgovarati i o pitanjima međunarodne i regionalne bezbednosti, kao i načinu reagovanja na nove izazove i pretnje.\nKako se navodi u saopštenju, posebna pažnja će biti usmerena na praktične aktivnosti u cilju korišćenja snaga i sredstava Organizacije kako bi se obezbedili mir i stabilnost u regionu.\nSastanku će prisustvovati delegacije svih država-članica — Rusije, Kine, Kazahstana, Kirgistana, Tadžikistana i Uzbekistana, kao i predstavnici Sekretarijata i regionalnih antiterorističkih struktura.


Partizan pobedio Zvezdu – Nadlanu.com\nBEOGRAD, 29. aprila 2010. (Beta) – Košarkaši Partizana pobedili su u hali Pionir ekipu Crvene zvezde sa 79:65 (18:16, 16:16, 18:14, 27:19), u derbi utakmici petog kola Superlige Srbije.\nCrno-belima je to četvrta pobeda u takmičenju, dok su crveno-beli zabeležili drugi poraz.\nNajbolji u pobedničkoj ekipi bio je Aleksandar Rašić sa 22 poena (sedam „trojki“ iz 11 pokušaja), Aleksandar Marić dodao je na to još 15 poena, a Lorens Roberts zabeležio je po deset poena i skokova.\nU ekipi Crvene zvezde najzapaženiji bio je kapiten Vuk Radivojević sa 21 poenom, dok je Nemanja Bjelica ubacio 16 poena.\nKošarkaši Zvezde nisu se uplašili branioca titule, a rivali su bili izjednačeni u prvoj deonici. Najveća prednost crveno-belih iznosila je pet poena (10:5), ali je Partizan na kraju četvrtine vodio sa 18:16.\nCrno-beli su na početku drugog kvartala napravili seriju od 7:0 i poveli sa 25-17, a u tim trenucima Zvezda je imala dosta problema u napadu.\nU završnici druge četvrtine Partizanu je stao šut, kapiten Zvezde Radivojević je „trojkama“ održao crveno-bele u igri, pa se na poluvreme otišlo sa vođstvom Partizana od 34:32.\nCrno-beli su u trećoj četvrtini pojačali odbranu i ubrzali igru u napadu, pa su sa dve „trojke“ Rašića povisili na 52:38. Zvezda je u završnici uzvratila serijom 8:0 i na poslednji odmor otišla sa šest poena zaostatka (52:46).\nNa početku poslednje četvrtine Partizan je poenima Marića i Rašića poveo sa 57:46, Zvezda je ponovo „prišla“ na 62:56, ali ispostavilo se da nije mogla više od toga.\nUtakmica je definitivno bila rešena dva minuta pre kraja, kada je Rašić pogodio novu „trojku“ za 74:60, a potom su crno-beli rutinski sačuvali ubedljivu prednost.\nTrener Partizana Duško Vujošević pohvalio je svoje igrače na ogromnoj želji za pobedom protiv Crvene zvezde, kojom su prebrodili umor posle završnog turnira Jadranske lige u Zagrebu.\n„Ovoliki broj utakmica nije pretpostavljen ni u naučnim disciplinama. Za tako iscrpljujući kalendar ne možete da imate validan sastav“, kazao je Vujošević posle pobede od 79:65 u petom kolu Superlige Srbije.\nStrateg crno-belih podsetio je da je Crvena zvezda dobar tim, koji se ove sezone bori za plasman među četiri najbolje ekipe u Superligi.\n„Grčevito se bore za četvrto mesto i želim im da u tome uspeju, ali preko Partizana neće moći. Čuo sam za priče da ćemo mi kalkulisati, ali to je proizvod paranoičnih umova. Mi ćemo svaku utakmicu igrati pošteno“, poručio je Vujošević.\nOn je dodao da Amerikanac Lorens Roberts, koji je posle sudara sa igračima Crvene zvezde glavom udario u parket, nije ozbiljnije povređen.\n„Sa Robertsom je sve u redu. Crvena zvezda igra oštro, ali bez namere da povredi igrača, kao što rade pojedine ekipe“, zaključio je Vujošević.\nTrener Crvene zvezde Aleksandar Trifunović ocenio je da je njegova ekipa bila bliže iznenađenju nego što to pokazuje konačan rezultat.\n„Ritam smo izgubili u trećoj četvrtini. Posle nekoliko loših odbrana, izgubljenih lopti, i skokova Partizana u napadu, mi smo izgubili samopouzdanje. Nismo imali dovoljno raspoloženih igrača da bi napravili iznenađenje koje smo želeli, iako ono nije bilo toliko daleko kao što govori rezultat„, naveo je on.\nTrifunović je kritikovao i suđenje, ali pre svega na utakmicama prva četiri kola Superlige.\n„Moram da se vratim na suđenje, iako nema veze sa ovom utakmicom. Pobedom u Železniku možda smo nekima pomrsili račune, potom nam je u Valjevu protivnik šutirao 48 bacanja… Neko želi da iskoristi našu tešku situaciju i izbaci nas iz konkurencije za prva četiri mesta, ali ja sam više nego ubeđen da ćemo uspeti“, kazao je on.\nEkipa koju trenira Trifunović posle petog kola Superlige ima učinak od tri pobede i dva poraza.\n„Da bismo u Evropi imali nekog osim Partizana, koji je vrhunski evropski klub, bez obzira da li se on zove Crvena zvezda ili Hemofarm, treba imati petlju a ne biti poltron“, zaključio je Trifunović.\nU sledećem kolu, koje se igra u subotu, Partizan dočekuje čačanski Borac, dok Crvena zvezda gostuje kod Radničkog u Kragujevcu.\nCrvena zvezda: Kešelj 3, Milošević, Kikanović 2, Radosvljević 3, Katnić, Nedovbić, Stević 6, Radivojević 21, Jelovac, Stojačić 4, Štimac 8, Bjelica 18.\nPartizan: Roberts 10, Sinovec, Mekejleb 12, Kecman, Milošević, Rašić 22, Mitrović 4, Božić 8, Marić 15, Veseli 7, Đekić 1, Vraneš.\nCrvena zvezda – Partizan 65:79\nFMP – Radnički 82:68\nHemofarm – Tamiš 75:50\nBorac – Metalac 51:52\n1. Partizan 5/1\n2. Hemofarm 5/1\n3. C. Zvezda 3/2\n4. FMP 3/2\n6. Tamiš 1/4\n7. Borac 1/4\n8. Metalac 1/4


Nebojša Dželebdžić, direktor IEFK banke, koji je dostavio obavještenje Banjalučkoj berzi, juče nije želio da komentariše neuspjeli pokušaj povećanja kapitala banke. U obavještenju se navodi da banka tokom javne ponude 83.392 akcije nominalne vrijednosti od 100 KM, koja je trajala tri mjeseca, nije zabilježila nijednu uplatu.\nKao razlog neodazivanja postojećih akcionara i novih investitora u IEFK banci navode "ekskluzivne pregovore o prodaji njenih akcija potencijalnom kupcu". U banci nisu otkrili s kim pregovaraju, a spekuliše se da je za IEFK zainteresovano banjalučko mikrokreditno društvo "Mikrofin". Dželebdžić nije želio da govori ni o tim spekulacijama, a sa Aleksandrom Kremenovićem, direktorom "Mikrofina", nismo uspjeli stupiti u kontakt.\nProšlogodišnji izvještaj spoljne revizije pokazao je da IEFK banka posjeduje neto kapital u iznosu od 13,2 miliona KM, što je za 1,8 miliona manje od zakonski dozvoljenog minimuma. To je otvorilo mogućnost da Agencija za bankarstvo RS ruskoj banci oduzme dozvolu za rad. Saznavši za njen ulazak u crveno, Agencija za bankarstvo RS je u decembru prošle godine IEFK banci naložila povećanje poslovnih aktivnosti i dokapitalizaciju kako bi neto kapital došao na nivo koji propisuje zakon. Revizija je pokazala da je IEFK banka prošlu poslovnu godinu okončala sa gubitkom od 4,3 miliona KM, da ima negativne tokove gotovine iz poslovnih aktivnosti u iznosu od oko 5,2 miliona, te akumulirani gubitak od 6,5 miliona KM. IEFK banka, takođe, ističe revizor, kod drugih banaka ima blokiranih pet miliona KM, što čini petinu njenih ukupnih sredstava. Aktiva te najmlađe i najmanje banke u RS u toku 2009. je smanjena za 19 odsto i iznosi 24,8 miliona KM.\n"Sve ove činjenice i neizvjesnosti ukazuju na značajnu sumnju da će banka biti u mogućnosti da nastavi poslovanje u skladu s načelom stalnosti poslovanja u narednom periodu", ocijenio je nezavisni revizor.\nIEFK banku Banjaluka je 2007. godine osnovala Istočnoevropska finansijska korporacija iz Sankt Peterburga, koju je proše godine potresla afera pronevjere 25 miliona dolara o kojoj su "Nezavisne" ranije pisale. Po dolasku u RS osnivači IEFK banke najavljivali su da imaju velike planove ekspanzije, koji su, između ostalog, značili otvaranje po osam filijala godišnje, ali je banka do sada otvorila tek jednu filijalu u Laktašima i predstavništvo u Beogradu.


Saradnja UG “Budućnost” i Centra za socijalni rad Vukosavlje – BUDUCNOST – MD\nHome 2022 Mart Saradnja UG “Budućnost” i Centra za socijalni rad Vukosavlje\nSaradnja UG “Budućnost” i Centra za socijalni rad Vukosavlje\nPredstavnici Centra za socijalni rad Vukosavlje i UG “Budućnost” danas su u okviru projekta “Socio-ekonomske intervencije za umanjenje štetnih posljedica uzrokovanih pojavom virusa Covid-19 u Modriči i Vukosavlju” (CONEX), razgovarali, između ostalog, o položaju marginalizovanih osoba na području opštine Vukosavlje, kao i o zajedničkoj saradnji u gore pomenutom projektu.\n“Današnji sastanak sa predstavnicima Centra za socijalni rad je od velikog značaja i daje mogućnost za dalju podršku i pomoć ženama, starijim osobama i osobama sa invaliditetom, kao i svim licima pogođenim krizom Covid-19 sa područja opštine Vukosavlje, a u okviru pomenutog projekta”, istakla je Ana Cvijanović, koordinatorka projekta.\nTanja Prnjić, direktorica Centra za socijalni rad Vukosavlje izrazila je zadovoljstvo zbog ostvarene saradnje.\n“Podrška lokalnoj zajednici kroz podjelu paketa pomoći za naše najugroženije kategorije bi bila od prioritetnijih potreba za naše korisnike. Ovaj vid podrške, u obliku prehrambeno-higijenskih paketa će itekako dobro doći našim korisnicima zbog znatnog rasta cijena osnovnih životnih namirnica, koji se bilježi iz dana u dan”, rekla je Prnjić.\nProjekat se provodi u saradnji sa CARE international u BiH uz podršku Austrijske razvojne saradnje.


PORTAL KRUG - (Ne)rado mladi idu u preduzetnike (VIDEO)\nPrevious Article Kruna projekta ekonomskog osnaživanja žena na selu (VIDEO)\nNext Article Kako od biznis plana do uspešnog biznisa? (VIDEO)\nIstraživanje koje je o preduzetništvu naručila Svetska banka, demantuje uvreženo mišljenje da mladi u Srbiji vole samo „državni“ posao, jer pokazuje da svaka druga osoba, ne samo što razmišlja već nešto i preduzima da počne sopstveni posao\nTokom 2019. godine, kroz 33 vrste pomoći, onima koji razvijaju svoje biznise bilo je na raspolaganju više od 16 milijardi dinara. Istraživanje Svetske banke o preduzetništvu u Srbiji pokazalo je da polovina među nezaposlenima u našoj zemlji veruje da poseduje neophodne osobine koje treba da ima preduzetnik, ali se ipak boje da zagaze u preduzetničke vode. Vlada Srbije istakla je u zvaničnim dokumentima da je njen cilj da se do 2025. godine broj preduzeća i preduzetnika poveća sa sadašnjih oko 315.000 na 350.000, i da umesto 720.000 taj sektor zapošljava gotovo milion ljudi.\nUvreženo je mišljenje da Srbi gotovo po pravilu čekaju samo „državni posao”, jer ih je „komunizam onesposobio da stvore sopstveni”, demantuje nedavno istraživanje stavova javnog mnjenja o preduzetništvu koje je naručila Svetska banka. Ono je pokazalo da polovina među nezaposlenima veruje da poseduje neophodne osobine koje treba da ima preduzetnik. Još više iznenađuje saznanje da svaka druga osoba među njima ne samo što razmišlja, već nešto i preduzima da počne sopstveni posao. Građani Srbije, dakle, veruju u svoje preduzetničke sposobnosti, ali se ipak boje da zagaze u preduzetničke vode.\nPrema istraživanjima, oko 600.000 ljudi veruje da ima znanja i veštine neophodne za preduzetništvo, ali se pokretanje vlastitog posla u Srbiji doživljava kao rizik. Tako misli 85 odsto onih koji već imaju privatni posao, a među onima koji razmišljaju o pokretanju sopstvenog posla takvih je 95 odsto.\nFirma se lako registruje, ali porez i doprinosi odmah moraju da se plate, iako para još nije počela da curi. Zato privatnici kažu da su uslovi za poslovanje teški i neizvesni.


Mali most u narandžastoj boji - podrška Zrenjanina borbi protiv nasilja nad ženama\nMali most u narandžastoj boji – podrška Zrenjanina borbi protiv nasilja nad ženama\nObjavljeno 16.11.2017. u 20h\nZrenjanin će i ove godine biti uključen u globalnu kampanju „16 dana aktivizma protiv nasilja nad ženama“, u periodu od 25. novembra do 10. decembra, potvrdili su danas članovi Radne grupe za prevenciju i sprečavanje nasilja Grada Zrenjanina.\nČlanica ove Radne grupe, Ljuba Travica, najavila je da će u znak podrške ovoj kampanji, rasveta na Malom mostu biti u narandžastoj boji koja je simbol svesti, svetle budućnosti i optimizma.\n– Pozivamo i ostale institucije da se pridruže ovoj kampanji i da objekti u našoj lokalnoj samoupravi budu osvetljeni takođe u narandžastoj boji, rekla je Travica.\nPozvani su i svi zainteresovani da dođu 27. novembra na Mali most kako bi okupljanjem simbolično pružili podršku žrtvama nasilja.\nKampanja počinje 25. novembra Međunarodnim danom borbe protiv nasilja nad ženama, i završava se 10. decembra Međunarodnim danom ljudskih prava. Cilj kampanje je podizanje svesti o ovom velikom društvenom problemu i preduzimanje akcija za suzbijanje nasilja nad ženama.\n– Grad Zrenjanin je potpisnik Evropske povelje o rodnoj ravnopravnosti na lokalnom nivou. Potpisivanjem povelje grad je prihvatio da razvije i da usvoji akcioni plan rodne ravnopravnosti i da ga primenjuje. Jedan od prioriteta jeste sprečavanje nasilja nad ženama što podrazumeva i bezbednost ranjivih grupa – žena, dece i starih osoba. Grad Zrenjanin priznaje pravo svake žene i muškarca na slobodu kretanja, kao i pravo da se osećaju sigurno kako privatno, tako i u javnom sektoru. Rodna ravnopravnost danas više nije stav jednog lica, to je sada i nauka i znanje, podsetila je Ljiljana Lazarević, koordinatorka za rodnu ravnopravnost i multisektorsku saradnju za prevenciju sprečavanja nasilja u porodici i partnerskim odnosima.\nZrenjanin je svojom borbom protiv nasilja nad ženama kroz multisektorsku saradnju, postao prepoznatljiv u državi, a model koji se u našem gradu primenjuje, zasnovan na uskoj i koordinisanoj saradnji Policijske uprave, tužilaštva, Osnovnog i Prekršajnog suda, Centra za socijalni rad, poslužio je i za izradu novog Zakona o sprečavanju nasilja u porodici.\nObeležen Međunarodni dan ljudskih prava - zajedno u…\nTagovi:borba protiv nasilja nad ženama, mali most, rodna ravnopravnost, Vesti Zrenjanin\nObeležen Međunarodni dan ljudskih prava – zajedno u borbi za sprečavanje nasilja nad ženama\nMali most večeras u ljubičastom – obeležavamo Svetski dan prevremeno rođenih beba


Općina Stari Grad podijelila hedije za Kurban-bajram - Index.ba\nOpćina Stari Grad podijelila hedije za Kurban-bajram\nOpćina Stari Grad danas je podijelila bajramske hedije za 163 korisnika – 100 šehidskih porodica, 40 ratnih vojnih invalida i 23 nezaposlena demobilisana borca, a među njima su i pripadnici Udruženja antifašista i boraca narodnooslobodilačkog rata (UABNOR).\nHedije, u ukupnom iznosu od 16.300 KM, korisnicima su uručili načelnik Općine Stari Grad Ibrahim Hadžibajrić i predsjedavajući Općinskog vijeća Stari Grad Samir Muhić.\nKako je naglasio načelnik Hadžibajrić, boračka populacija u Starom Gradu podržava se kroz različite vidove davanja i pomoći.\n– Ovakva okupljanja organizujemo tri puta godišnje i na simboličan način pomažemo našim borcima i članovima šehidskih porodica uoči velikih praznika – kazao je Hadžibajrić, te istakao da se nikada ne smiju zaboraviti ono koji su se borili za BiH, saopćeno je iz Općine Stari Grad.\nPrethodni članakSlužbenici GPBiH lišili slobode državljanku Srbije koju traži Interpol Stockholm\nNaredni članakPočinje rekonstrukcija puta prema Skakavcu


Poglavlje 23 Archives - Snews\nHome Posts tagged Poglavlje 23\nSrbija: Objavljena nova verzija revidiranog Akcionog plana za Poglavlje 23\nMinistarstvo pravde Republike Srbije objavilo je na svojoj internet prezentaciji novu verziju revidiranog Akcionog plana za Poglavlje 23, koji je rezultat višemesečnog konsultativnog procesa kako sa pravosudnim institucijama, tako i sa organizacijama civilnog društva. Navedena verzija\nSrbija prazni zatvore: Uvodi se “kućni zatvor” i prijevremeni otpust\nSNews 11. Aprila 2019.\nNovim zakonskim propisima čije je prijedloge danas usvojila Vlada Srbije propisuju se i nove, alternativne mjere kojima se mijenja način izvršenja kazne zatvora. Nakon što srbijanski parlament usvoji ovaj zakon biće propisano da se izrečena kazna zatvora u trajanju do jedne godine izvršava u prostorijama u kojima osuđeni stanuje (kućni zatvor), a da se osuđeni […]\n“Suton na Pešterskoj visoravni”. Duga Poljana, 1. oktobar 2019.\nNovi Pazar: Uhapšen A.R. zbog teške krađe u školi\nVučić preko Erdogana nudio Ugljaninu ulazak u Vladu Srbije (VIDEO)\nSlučaj Erkin Dacić: Objava na Fb-u “vrijedna” osam mjeseci zatvora\nNovi Pazar bez javnog toaleta, “ćenifa se osjeća” u centru grada


Udruženje Most – Partner na projektu “Mladi kao snaga promjene u svojim lokalnim zajednicama”\nJedan od omladinskih projekata koji je u procesu realizacije u Udruženju “Most” je projekat pod nazivom “Mladi kao snaga promjene u svojim lokalnim zajednicama”. Ovaj projekat ima za cilj da okupi mlade ljude kako bi naučili šta je to omladinski aktivizam te imali priliku da sprovedu omladinske inicijative sa budžetom u vrijednosti od 700KM.\nIN Fondacija iz Banjaluke uz donatorsku podršku IOM programa BHRI i USAID su pokretači navedenog projekta, te Udruženje „Most“ kao saradnik ima za zadatak da uključi mlade sa prostora Gradiške.\nMladi iz Gradiške su do sada imali priliku da prođu kroz tri dvodnevne edukacije kako bi se postigao cilj projekta. Prve dvije edukacije su održane u septembru 2020.\nPrva edukacija se odvijala u Laktašima, sa temom omladinski aktivizam, druga edukacija je održana online preko ZOOM platforme.\nPosljednja dvodnevna edukacija mladih je održana 18.10.2020. tokom koje su mladi imali priliku da uz trenera Iliju Trninića prođu kroz proces pisanja projektnih aplikacija u kojima su izrazili svoje ideje koje žele da sprovedu u svojoj lokalnoj zajednici te tako doprinesu omladinskom aktivizmu, ali i kvalitetnijem životu u njihovom gradu.\nProjekat traje do 3. mjeseca 2021. godine do kada mladi imaju zadatak da realizuju svoje male inicijative koje su napisali. Uskoro ćemo vidjeti u našem gradu rezultate učenja i rada mladih na ovom projektu.\nProjekat se realizuje zahvaljujući podršci programa Bosnia and Herzegovina Resilience Initiative (BHRI), koji sprovodi\nIOM Bosnia and Herzegovina uz finansijsku podršku USAID Bosnia and Herzegovina\n. #USAID #IOM #gradiska #prijedor #kotorvaros #celinac #prnjavor


U kojoj meri domaća proizvodnja poput Baby Food Factory doprinosi rastu celokupne privrede?\nDomaća proizvodnja je značajna iz nekolika aspekata. Pre svega, fabrike poput naše nude kvalitetne domaće proizvode, čime automatski osnažuju čitavu industriju proizvodnje hrane, a naročito dečje hrane, u ambijentu u kojem su u ovoj oblasti već godinama unazad dominantni veliki strani igrači. Dalje, samim otvaranjem ovakve fabrike, mi smo već u u prvoj fazi uposlili preko 100 stručnjaka različitih profila, čime smo pružili doprinos unapređenju privrednog ambijenta. I na kraju, izvozom na tržište regiona, EU, Zajednice nezavisnih država, kao i na afričko tržište, doprinosimo ukupnom povećanju izvoznog učinka Srbije.\nSvakako da je stabilno poslovanje osnov za dalji razvoj. Naše poslovanje zasniva se pre svega na dobrom planiranju, balansu između potrošnje i profita, detaljnim analizama svakog tržišta na kojem planiramo prisustvo i stalnim evaluacijama naših poslovnih procesa. Konstantna razmena informacija svih sektora u kompaniji neophodna je za praćenje razvoja biznisa, pravovremeno upravljanje rizicima i donošenje ispravnih poslovnih odluka. Zahvaljujući svemu tome, mi smo za period od osnivanja do danas došli u poziciju da imamo prostor za nova ulaganja, kroz koja proširujemo postojeći asortiman novim proizvodima, što nam u budućnosti otvara nove perspektive razvoja i dalji rast plasmana.


Višković: Vlada će obezbijediti sredstva za doprinose radnika Bolnice "Srbija" - Citaj Filter\nVišković: Vlada će obezbijediti sredstva za doprinose radnika Bolnice “Srbija”\nPredsjednik Vlade Republike Srpske Radovan Višković najavio je da će Vlada naći sredstva da budu uplaćeni doprinosi radnicima Bolnice “Srbija” u Istočnom Sarajevu koji imaju više od 40 godina staža kako bi mogli ostvariti pravo na penziju.\nVišković je nakon susreta sa direktorom Bolnice “Srbija” Nebojšom Šešlijom izjavio da je želio da iz prve ruke čuje o epidemiološkoj situaciji na ovom terenu, sa kakvim problemima se suočavaju i šta očekuju od Vlade Republike Srpske.\n“Dogovorili smo da iznađemo dodatna novčana sredstva za Bolnicu “Srbija” kako bi Bolnica mogla da penzioniše određen broj radnika, a da na njihovo mjesto budu primljeni novi radnici zdravstvene struke kako bi što spremnije dočekali nadolazeće dane i najavu kako korona sa sezonskom gripom može izazvati još veće probleme od onih koje smo imali do sada”, izjavio je Višković novinarima.\nOn je istakao da se Republika Srpska sprema za nove okolnosti na svim područjima od Banjaluke do Trebinja.\nDirektor Bolnice “Srbija” u Istočnom Sarajevu Nebojša Šešlija rekao je nakon sastanka da je dobio obećanje da će Vlada Republike Srpske naći sredstva da se plate doprinosi radnicima ove bolnice koji imaju više od 40 godina staža, a koji im nisu plaćeni u ranijem periodu.\nŠešlija je rekao da određeni broj radnika ove zdravstvene ustanove ispunjava jedan od uslova za penzionisanje, da postoje oni koji imaju više od 40 godina radnog staža, ali još nemaju 65 godina života i žele da idu u penziju.\n“Zbog ranije neplaćanih doprinosa, nismo bili u mogućnosti da obezbijedimo sredstva za njihovo penzionisanje. U dogovoru sa premijerom Viškovićem imamo obećanje i dogovorili smo da u narednom periodu te radnike penzionišemo i umjesto njih primimo nove mlade medicinske radnike koji će spremnije odgovoriti zahtjevima u borbi sa virusom korona i ostalim obavezama koje će biti pred njima u našoj ustanovi”, naglasio je Šešlija.\nOn je dodao da je Bolnica “Srbija” preduzela sve neophodne pripreme da ojača kapacitete u borbi protiv virusa korona.\n“Sve što smo dobili kao preporuke Ministarstva zdravlja i Instituta za javno zdravstvo uradili smo i spremno dočekujemo mogući novi talas virusa korona”, rekao je Šešlija.\nTags: Bolnica „Srbija“ Vlada Republike Srbije Radovan Višković\nPrethodna Uručena posthumna odlikovanja porodicama 27 poginulih boraca\nSledeća Potpisani ugovori o zapošljavanju 136 lica


"Volkswagen" dobio prvu rundu protiv "Preventa" - Akta.ba\n"Volkswagen" dobio prvu rundu protiv "Preventa"\n01.06.2018. 07:46 / Izvor: Nezavisne novine\n"Prevent grupa" Nijaza Hastora, koji je porijeklom iz BiH, izgubila je na Okružnom sudu u Dortmundu prvi dio sudskog spora protiv njemačkog automobilskog diva "Volkswagena" (VW).\nNaime, Sud je u presudi odbacio zahtjev TWB-a, kćerke firme "Prevent grupe", da donese privremenu odluku kojom bi VW bio spriječen da otkaže ugovor o nabavci dijelova s tom firmom, a svi najvažniji njemački mediji bave se ovim slučajem. Tako je, na primjer, "Handelsblatt" protumačio da ova presuda ide na stranu VW-a, jer Sud nije vidio razlog za ubrzano donošenje odluke s obzirom na to da je termin za otkazivanje ugovora u martu naredne godine.\nOsim toga, kako navode njemački mediji, Sud se oglasio nenadležnim za dio spora koji se odnosi na fabrike VW u Španiji i Češkoj, gdje se proizvode seat odnosno škoda.\n"Iza ove pravosudne sage krije se prava borba moći u automobilskoj industriji, koja bjesni već duže od dvije godine. Borba je već izašla iz sudnica i kao kolateralne žrtve zahvatila hiljade radnika malih firmi dobavljača", navodi njemački "Die Welt", koji od početka prati ovu borbu divova.\nPodsjećanja radi, "Prevent" je jedan od najvećih dobavljača automobilskih dijelova za "Volkswagen", a nakon dizel skandala u Americi VW je pokušao sniziti troškove proizvodnje, kako bi smanjio finansijski pritisak na kompaniju. To je navelo "Prevent grupu" da obustavi isporuke kako bi pritisnuo koncern da odustane od nižih cijena. Nakon toga, VW se pokušao otarasiti "Prevent grupe" tražeći nove dobavljače, a "Prevent" je pokušao spriječiti taj razvoj događaja i zadržati svoj položaj u dobavljačkom lancu VW-a tako što je strateški kupovao preduzeća koja su važni dobavljači za VW i tako jačao svoju poziciju.\n"Die Welt" piše da će se glavna bitka nakon TWB-a voditi u preduzeću NHG, koje se bavi proizvodnjom gusenih dijelova motora, a koja ima dugogodišnje nabavne ugovore s VW-om. Naime, Hastor je ovo preduzeće kupio u januaru i sad ga koristi kao dodatno sredstvo pritiska na VW.\n"Počela je da uzima maha bitka u kojoj 'Prevent' želi da podigne cijene dijelova koje proizvodi NHG zato što je VW otkazao ugovore prije isteka ugovorenog roka", navodi "Die Welt". Prema "Preventovim" argumentima, cijene su podignute zato što je kompletan trošak investicije ukalkulisan za sve vrijeme trajanja ugovora s VW-om, a s obzirom na to da je VW prije vremena otkazao ugovor, kažu da NHG mora podići cijene kako bi izbio svoje troškove.\nSad oko 2.000 radnika NHG-a brine za svoj posao, a "Die Welt" piše da je Patrik Zelcer, vođa metalskih sindikala u Zarbrukenu, rekao da NHG-u prijeti sudbina "ES Gussa", drugog preduzeća kojem je VW otkazao ugovore, a gdje sada, prema Zelcerovim tvrdnjama, slijede otkazi i skraćeno radno vrijeme.\nKoliko je situacija kritična, svjedoči i činjenica da se Vlada njemačke pokrajine Zarland uključila u problem i pokušava pregovarati između dva diva, kako bi spriječila otpuštanja i zatvaranje pogona.\n"Die Welt" piše da je prema VW verziji događaja do otkazivanja ugovora došlo zato što "Prevent", odnosno njegove kćerke firme, nije nastupao u dobroj vjeri i naveo VW da rizikuje gubitke u svojim proizvodnim pogonima.\n"Sud u Dortmundu je prihvatio VW-ovu argumentaciju", piše "Die Welt".\n"Die Welt" piše da se dosad samo jedno preduzeće uspjelo otrgnuti od "Prevent grupe" da ne posluži kao oruđe protiv VW-a, a radi se o proizvođaču sjedišta "Grammer", u kojem je "Prevent", nakon što je Hastor kupio dio paketa akcija, pokušao promijeniti upravu, što su ostali akcionari spriječili.\nSada, kako ističu, kineska kompanija "Ningbo Jifeng" nudi "Preventu" 61,25 evra po akciji u "Grammeru" kako bi otkupila njihov udio i spriječila eskalaciju rata s VW-om, što je Hastor odbio.\n"Rat se nastavlja i sada postoji realna mogućnost da se 'Grammer' i drugi put nađe na liniji fronta između 'Preventa' i VW-a", piše "Die Welt".\nU bh. "Preventu" su nam juče rekli da ne mogu komentarisati odluke koje su donesene u Njemačkoj, ali da bh. odjeljenje kompanije i njegovi zaposlenici neće osjetiti nikakve posljedice.


Đorđe Višekruna pušten iz pritvora u Mađarskoj\nNaslovna Hronika Đorđe Višekruna pušten iz pritvora u Mađarskoj\nSud u Mađarskoj pustio je na slobodu nekadašnjeg člana Srpske napredne stranke (SNS) Đorđa Višekrunu, koji je, kako su javili pojedini mediji, prekjuče bio uhapšen zbog navodnih pretnji državnom vrhu Srbije.\n„Oslobođen je i na putu je za Holandiju“, kazali su članovi porodice Đorđa Višekrune.\nNjegov kum i prijatelj Dejan Nestorović rekao je novinarima da je Višekruna „u avionu za Holandiju“, gde živi u poslednjih nekoliko godina zbog navodnih pretnji, koje je dobijao u Srbiji.\nNestorović je kazao da oštro osuđuje ponašanje lidera Pokreta slobodnih građana Sergeja Trifunovića jer je „zloupotrebljavao“ slučaj hapšenja Đorđa Višekrune.\nKako je prekjuče rečeno u Višem sudu u Beogradu, Višekruna se tereti za krivično delo ugrožavanje sigurnosti i proganjanje. Prethodno su Višekrunini roditelji došli da se vide s njim u Budimpešti, gde je on stigao iz Holandije u kojoj živi u poslednje vreme, zbog „straha od moguće represije u Srbiji“.\nPojedini portali preneli su da je na Višekrunu navodno u subotu pokušan atentat, tako što su mu dvojica prišla sa leđa i udarila ga, sa namerom da ga bace sa tvrđave u Budimu. Višekruna je nakon toga navodno bio smešten u bolnicu u Budimpešti.\nVišekruna je nekada bio funkcioner SNS-a, a 2013. optužio je pojedince iz svoje bivše stranke da stoje iza njegovog tadašnjeg privođenja i „lažnih optužbi“ da je pretio smrću predsedniku te partije Aleksandru Vučiću.\nVišekruna je tada novinarima ispričao da ga je policija privela i kazala mu da je osumnjičen da je preko društvene mreže Fejsbuk pretio smrću Aleksandru Vučiću. Dodao je da mu je policija kazala da je na Fejsbuku napisao da „On (Vučić) neće sići sa vlasti bez metka“. Višekruna je demantovao da je to napisao.\nNa njegovom profilu na Fejsbuku je, između ostalog, pisalo: „To neće sa vlasti bez metka…“. „Dakle, nisam napisao ‘on’, već ‘to’. Samo sam konstatovao da neće sa vlasti bez metka, što je, naravno, metafora. Ja nisam pozivao na ubistvo“, naveo je tada Višekruna.\nVišekruna je tada naveo da se sa Vučićem ranije družio i sastajao u kabinetu, dok je pisao „protiv kriminala bivšeg režima“. „Ali danas je on vlast i očigledno ne toleriše da pišem o kriminalu aktuelne vlasti. Ovo najbolje odslikava u kakvoj hajdučiji od države živimo“, kazao je tada Višekruna.\nMediji su 2012. preneli da je Višekruna, u svojstvu funkcionera SNS-a, zapretio Socijalističkoj partiji Srbije (SPS) da će snositi posledice ukoliko ne izađe iz gradske vlasti sa Demokratskom strankom u Novom Sadu.\nNakon razlaza sa Vučićem i SNS-om, Višekruna je u Holandiji objavio knjigu „Vučić i ja“.\nPrethodni tekstYou are perfect!\nSledeći tekstPorasla prodaja automobila u Srbiji, polovni i dalje dominiraju\nVIDEO UŽIVO: Saopštava se sastav nove Vlade Srbije


Kim i Tramp potpisali istorijski dokument - Sputnjik Srbija\n02:21 22 Novembar 2019\nKim i Tramp potpisali istorijski dokument\n07:48 12.06.2018 (osveženo 09:25 12.06.2018) Preuzmite kraći link\nAmerički predsednik Donald Tramp i severnokorejski lider Kim Džong UN potpisali su zajednički dokument.\nIstorijski sastanak u Singapuru: Tramp i Kim potpisuju tajanstveni dokument\nSevernokorejski lider je izjavio na ceremoniji potpisivanja da je sastanak koji je održan u Singapuru bio „istorijski“.\n„Odlučili smo da ostavimo prošlost iza sebe potpusujući istorijski dokument“, rekao je on.\nPredsednik Tramp je izjavio da je potpisao „detaljan“ dokument sa Severnom Korejom.\n„Potpisali smo veoma važan i dovoljno sveobuhvatan dokument“, dodao je predsednik SAD.\nTramp je obećao da će se „još mnogo puta“ sastati sa Kimom, čak je izjavio da je spreman da pozove severnokorejskog lidera u Vašington.\nNa kraju ceremonije potpisivanja Kim i Tramp su zahvalili jedan drugome na uspešnom samitu.\nBela kuća je navela da je „tet-a-tet“ sastanak Trampa i Kima trajao 38 minuta.\nTramp je najavio, posle radnog ručka koji je imao sa severnokorejskim vođom, da njih dvojica idu na „potpisivanje“.


RTCG - Radio Televizija Crne Gore - Nacionalni javni servis :: Arsenal :: Podrška Ukrajine Crnoj Gori\nNA NATO PUTU 19. 05. 2017. 15:14 >> 14:52 1\nNA NATO PUTU\nPodrška Ukrajine Crnoj Gori\nCrna Gora će na putu ka ostvarenju svojih spoljnopolitičkih prioriteta imati punu podršku Ukrajine, koja će dati svoj puni doprinos daljem jačanju odbrambene saradnje dvije zemlje, kazao je novoimenovani izaslanik odbrane Ukrajine, pukovnik Andrej Mirošnjičenko boravio u posjeti Ministarstvu odbrane.\nMirošnjičenko se sastao sa generalnim direktorom Direktorata za politiku odbrane, Ivicom Ivanovićem koji je gostu poželio uspješan mandat na poziciji vojnog izaslanika, i istakao značaj saradnje dvije zemlje u oblasti odbrane.\n"Ivanović je kazao da je saradnja sa partnerima, pored punopravnog članstva u NATO i EU, jedan od prioriteta naše zemlje kada je u pitanju spoljna politika. on je informisao sagovornika o reformama sprovedenim u sistemu odbrane Crne Gore, ali i o koracima u završnoj fazi pristupanja Crne Gore Alijansi", saopštilo je Ministarstvo odbrane.\nKako su kazali "Mirošnjičenko je čestitao Crnoj Gori na članstvu u NATO i istakao da će naša zemlja na putu ka ostvarenju svojih spoljnopolitičkih prioriteta imati punu podršku Ukrajine, koja će dati svoj puni doprinos daljem jačanju odbrambene saradnje dvije zemlje".\nKako je saopšteno, sagovornici su istakli uzajamnu posvećenost unapređenju odbrambene saradnje između Crne Gore i Ukrajine i za vrijeme mandata pukovnika Mirošnjičenka.\n"Mirošnjičenko je predložio da se pripremi plan vojno-vojne saradnje između dvije Vojske za 2018. godinu", navodi se u saopštenju.\nNovoimenovanog izaslanika Ukrajine primio je i načelnik Generalštaba Vojske Crne Gore, general-potpukovnik Ljubiša Jokić.\n"Saradnja CG i SAD sadržajna i sveobuhvatna"\nNiko ne garantuje posao nakon probnog rada\nIntenzivirati saradnu CG i Makedonije\n05. 07. 2017. 1\nČlanstvo u NATO nema antiruski karakter\n06. 06. 2017. 18\n08:27 Protesti na krilima mladih\n08:15 Pompeo prošao "za dlaku"\n08:05 Z. Balkan mora gledati ka EU i NATO\n07:51 Neobična večera bračnih parova Tramp i Makron


Sindikat traži reviziju zdravstvenog sistema RS-a - Klix.ba\nJeftinije medicinske usluge\n25.2.2013. u 18:25\n"Neophodno je što prije hrabro ući u reviziju zdravstvenog sistema Republike Srpske s ciljem da se poveća finansijska disciplina naplate doprinosa u čemu posebnu odgovornost imaju Poreska uprava i Inspektorat rada RS", zaključeno je danas na sjednici Predsjedništva Saveza sindikata RS-a.\nSmatraju da u svim domovima zdravlja i bolnicama u RS treba uvesti trezorsko poslovanje, jer su sredstva na godišnjem nivou, koja se prikupe po osnovu participacije, neopravdano mala.\n"Neophodno je pojeftiniti pojedine medicinske usluge u RS, kao što su radio-terapija i hemodijaliza, te jasno definirati paket primarne i sekundarne zdravstvene zaštite, detaljno preispitati sadašnji model javnog i privatnog partnerstva, kao i liječenja pacijenata izvan RS", zaključilo je Predsjedništvo entitetskog sindikata.\nPotrebno je, smatraju također, osigurati potpunu javnost rada svih zdravstvenih ustanova u RS, te što prije zakonski urediti da uplatioci doprinosa budu adekvatno uključeni u upravljanje Fondom zdravstvenog osiguranja, a sve u cilju praćenja poboljšanja kvaliteta zdravstvenih usluga, kontrole naplate doprinosa, kako bi podaci o trošenju radničkog novca bili dostupni javnosti.\nPredsjedništvo Saveza sindikata RS-a je protiv bilo kakvih novih nameta na osiguranike po osnovu participacije i zalaže se za reviziju postojeće liste svih pacijenata koji su oslobođeni vlastitog učešća prilikom liječenja, kao i da Fond zdravstva prioritetno refundira sredstva onim preduzećima i ustanovama koja redovno uplaćuju doprinose.\nZaključeno je da posebnu pažnju treba posvetiti preventivnim pregledima u zdravstvu, kako bi se zaštitilo zdravlje radnika i njihovih porodica, jer neblagovremeno djelovanje ima za posljedicu bolesnog radnika i skupo i neefikasno liječenje.\nDanašnjoj sjednici je prisustvovao vršilac dužnosti direktora Fonda zdravstva RS Darko Tomaš.


Realizovana poseta Misiji OEBS-a u Srbiji – Društvo za akademski razvoj\nDruštvo za akademski razvoj organizovalo je posetu Misiji OEBS-a u Srbiji u sredu 15. juna za dvadesetak zainteresovanih studenata i studentkinja.\nUčesnici posete okupili su se ispred sedišta Misije na Novom Beogradu, nedaleko od zgrade nekadašnjeg Saveznog izvršnog veća, a danas Palate Srbija. Njegova ekselencija gospodin Peter Burkhard, šef Misije OEBS-a u Srbiji dočekao je učesnike na ulazu u prostorije Misije i uputio ih ka sali u kojoj će se bliže upoznati sa radom ove institucije.\nUvodnu reč imala je Alisa Kockar, ispred Društva za akademski razvoj koja je ukratko predstavila našu organizaciju i njene ciljeve, nakon čega se prisutnima obratila Ivana Milatović, viša saradnica za odnose sa medijima i politička pitanja Misije OEBS-a u Srbiji, koja je predstavila ambasadora i agendu posete.\nAmbasador Burkhard govorio je o nastanku OEBS-a i njegovoj misiji u svetskoj politici. Nešto više o odnosu Srbije i OEBS-a, prisutni su mogli da čuju od Vladimira Bilandžića, specijalnog savetnika za mere izgradnje poverenja i bezbednosti Misije OEBS-a u Srbiji, koji je periodu od 1986. do 1991. bio je član delegacije bivše Jugoslavije na konferencijama KEBS-a u Beču.\nNakon toga, učesnici posete imali su priliku da čuju koja odeljenja u okviru Misije OEBS-a postoje, zahvaljujući Ivani Milatović koja je predstavila sva odeljenja, a potom i Sanje Stanković, predstavnice Medijskog odeljenja Misije, koja je bliže predstavila rad odeljenja kojem pripada.\nSat i desetak minuta nakon početka predavanja došlo je vreme za pitanja studenata, koja nisu izostala. Učesnike posete zanimalo je koliko je ciljeva postigla Misija OEBS-a u Srbiji za ovih 15 godina postojanja, da li postoji neki plan za rešavanje ekoloških pitanja u našoj zemlji, kako Misija može pomoći deci sa ulice koja su prinuđena da prose, kao i to na koji način Misija OEBS-a reaguje na najnovija dešavanja u Beogradu (slučaj Savamala) i Novom Sadu (otpuštanja u Radio-televiziji Vojvodine). Domaćini su bili dovoljno vični da odgovore na sva postavljena pitanja, a sudeći po povratnoj informaciji koju smo dobili od svih učesnika posete, čini nam se da su odgovori bili više nego zadovoljavajući.\nOvom prilikom zahvaljujemo našim domaćinima, posebno Njegovoj ekselenciji gospodinu Peteru Burkhardu, Vladimiru Bilandžiću, Ivani Milatović i Sanji Stanković na srdačnoj dobrodošlici i prijatnoj atmosferi. Takođe, zahvaljujemo svim studentima i studentkinjama koji su došli u dogovoreno vreme i svojim prisustvom, a naročito pitanjima, učinili ovu posetu jednom od najzanimljivijih u našoj organizaciji.


"Santa Marija" plovi u Beograd (Trofej Kolombino, 1976.) – Crno-bela Nostalgija\n„Santa Marija“ plovi u Beograd (Trofej Kolombino, 1976.)\ncbnostalgija - 9. jula 2018. 29. maja 2019.\nS vremena na vreme bavimo se i uglednim fudbalskim turnirima na kojima je Partizan uspešno igrao kroz svoju istoriju. Podsećamo vas na Partizanov trijumf u Meksiku 1970, na Turniru Pentagonal, kao i na treće mesto u španskoj La Linei, 1981.\nAko ste nekada posetili Partizanovu trofejnu salu u prostorijama Stadiona Partizana, sigurno ste primetili neobičan trofej u središtu prostorije, jedan veliki srebrni jedrenjak. Kako se ovaj jedrenjak našao u Humskoj 1, objasnićemo preko ovog teksta, koji nas vraća u Španiju, u leto 1976. godine. Mesec dana pre Partizanovog puta u Španiju, na ugledni Trofej Kolombino, Partizan je osvojio svoju sedmu titulu prvaka Jugoslavije, u infarkt-završnici, golom Bjekovića u Ljubljani, u poslednjim sekundama. Posle tog trijumfa, ekipa je doživela nekoliko promena – Bjeković, najbolji strelac Partizana i sezone 1975/76, otišao je u Nicu, došao je kao zamena Sava Paunović iz kragujevačkog Radničkog, pristigli su i golman Petar Borota iz OFK Beograda i centarhalf Jusuf Hatunić iz tuzlanske Slobode. Ako se ima u vidu da je Momčilo Vukotić otišao na služenje vojnog roka, činjenica je da je Partizan ipak bio slabiji nego prethodne, šampionske sezone, jer su Vukotić i Bjeković bili osovina Partizana.\nTrofej Kolombino se igrao 14. i 15. avgusta 1976, samo sedam dana pre starta novog Prvenstva Jugoslavije u fudbalu, pa je predstavljao najbolju moguću proveru za „crno-bele“. Tim pre, jer su učešće na tom turniru, koji se od 1965. održavao u gradu Uelva, u Andaluziji, redovno uzimali najbolji evropski i svetski klubovi. Naravno, najviše je tu bilo španskih ekipa – skoro da nema renomiranog španskog kluba koji nije igrao na Trofeju Kolombino, a osvajali su ga, od španskih ekipa: Atletiko Madrid, Real Madrid, Betis, domaćin Rekreativo Uelva, Barselona, Sevilja, Saragosa, Atletik Bilbao…\nOvaj turnir su osvajali i velikani poput Sao Paula, Vaska da Game, Fejenorda, Ujpešta, Notingem Foresta, Sportinga, Parme, Gremia, Flamenga, Dinama iz Tbilisija, a tokom godina učestvovali su, a nisu stigli do prvog mesta Benfika, Anderleht, Standard, Bajern, Lion, River Plejt, Đenova, Derbi Kaunti, Valensija, Malaga, Sampdorija, moskovski CSKA i Spartak, Honved, PSV, Valjadolid, Osasuna, Espanjol, Fluminenze, Botafogo, Kruzeiro, Dinamo Bukurešt…\nOd tadašnjih jugoslovenskih ekipa, osim Partizana, učestvovao je još samo Dinamo iz Zagreba, 1980. godine, i zauzeo 4. mesto.\nPosebna zanimljivost je vezana za trofej koji je dobijao pobednik turnira. Bio je to 35 kilograma težak srebrni jedrenjak, maketa broda „Santa Marija“, kojim je Kolumbo krenuo na put oko sveta, 1492. godine.\nSamo nabrajanje imena svih učesnika turnira izaziva strahopoštovanje. I tog avgusta 1976, spisak učesnika (mahom su na turniru učestvovale po četiri ekipe) je bio impozantan – Atletiko Madrid (osvajač španskog kupa i trećeg mesta u Španiji prethodne sezone), Betis (polufinalista kupa i sedmo mesto) i Mančester Siti (osmo mesto u Engleskoj).\nU prvom meču, Partizan je, predvođen sa klupe Tomislavom Kaloperovićem, savladao Betis sa 4-1 (3-1). „Crno-beli“ su nastupili u sastavu: Borota, Pejović, Kozić, Tomić, Đurović, Kunovac (Stojković), Zavišić, Hatunić, Perović, Trifunović (Grubješić) i Boško Đorđević. Prema izveštaju beogradskog „Sporta“, igralo se pred 18.000 gledalaca po veoma toplom i sparnom vremenu, bilo je +33 C!\nGolove za Partizan su postigli Zavišić, Perović i Grubješić 2, a strelac utešnog gola za Betis bio je Alabanda.\nPartizan pred meč protiv Betisa (Foto: Galvez / As Color)\nPrema pisanju „Partizanovog vesnika“, španski novinari su posebno bili oduševljeni nastupom Ilije Zavišića, poredeći ga čak sa slavnim Brazilcem Garinčom.\nPerović postiže gol protiv Betisa (Foto: Galvez / As Color)\nU drugom meču, Atletiko Madrid, osvajač španskog kupa na čijoj klupi je sedeo slavni Luis Aragones, porazio je Mančester Siti sa 2-0, pa su tako bili poznati učesnici mečeva za prvo mesto (Atletiko – Partizan) i za utešno, treće mesto (Betis – Mančester Siti). Ti mečevi bili su na programu već sutradan, 15. avgusta 1976.\nPrvo su se sastali Betis – Mančester Siti. Utakmica je završena 1-1, Englezi su izjednačili u finišu utakmice, pa se pristupilo izvođenju penala, gde je Mančester Siti bio uspešniji te zauzeo treću poziciju na Trofeju Kolombino.\nU finalu turnira, Partizan i Atletiko Madrid su takođe odigrali 1-1. Pred 20.000 gledalaca, Partizan je nastupio u nešto izmenjenom sastavu u odnosu na meč protiv Betisa, pa su finale odigrali: Borota, Pejović, Kozić, Tomić, Đurović, Stojković, Zavišić, Hatunić, Grubješić, Trifunović (Paunović) i Boško Đorđević (Perović).\nZa „jorgandžije“ iz Madrida su nastupili: Reina, Kapon, Pereira, Heredia, Panadero Diaz, Marselinjo, Alberto, Leal, Leivinja (Agilar), Ruben Kano i Ajala.\nČetiri igrača iz ove ekipe (Reina, Kapon, Heredia, Alberto) su dve godine ranije bili deo tima Atletiko Madrida koji je igrao finale Kupa šampiona protiv Bajerna, i izgubio u dve utakmice. Osim toga, o snazi Atletika govori i činjenica da su iz tima koji je nastupio protiv Partizana, reprezentativci Španije u nekom momentu svoje karijere bili Reina, Kapon, Marselinjo, Ruben Kano i Leal, zatim Pereira i Leivinja su bili reprezentativci Brazila, a Heredia i Ajala reprezentativci Argentine. Dakle, čak devet igrača koji su igrali za Atletiko protiv Partizana , u svojoj karijeri su upisivali i reprezentativne nastupe za svoje države!\nPoveo je Atletiko u 8. minutu, golom reprezentativca Španije Ruben Kana, a izjednačio je Slavoljub Sava Paunović, golom u 32. minutu. Na kraju je i taj meč morao da bude odlučen penalima.\nIzvođenje penala je potrajalo čitavih deset serija i teklo je ovim redom:\n1. Ajala – Borota brani, Perović – gol\n2. Heredia – gol, Grubješić – gol\n3. Leal – gol, Zavišić – gol\n4. Alberto – gol, Hatunić – brani Reina\n5. Pereira – gol, Sava Paunović – gol\n6. Agilar – gol, Pejović – gol\n7. Kapon – gol, Đurović – gol\n8. Panadero – gol, Tomić – gol\n9. Ruben Kano – gol, Kozić – gol\n10. Marselinjo – preko gola, Stojković – gol\nNa kraju, Atletiko Madrid – Partizan 1-1, penalima 8-9! Partizan je osvojio prvo mesto na turniru i Trofej Kolombino, u vidu prelepog srebrnog jedrenjaka, replike Kolumbove „Santa Marije“, mogao je da „zaplovi“ za Beograd, zajedno sa Partizanovom ekspedicijom!\nOva turneja je izazvala veliko interesovanje navijača, koji u ono doba, bez interneta i direktnog radio ili TV prenosa, nisu imali drugi način da saznaju rezultat, osim pozivanja broja 984 sa vestima o sportskim rezultatima. Preko 6.000 telefonskih pretplatnika (mahom navijača Partizana, razume se) je te noći zvalo službu obaveštenja u želji da saznaju rezultat finalne utakmice turnira!\nSigurno je da je ovakav međunarodni uspeh, pa makar ostvaren i na prijateljskom nadmetanju, bio veliki podstrek tadašnjoj ekipi Partizana. Puni utisaka, i sa osnaženom verom u sopstvene snage, „crno-beli“ su se vratili u Beograd, a osim prepoznatljivog jedrenjaka u vidu trofeja, našlo se mesta i za brojne suvenire i uspomene iz Andaluzije, što se može videti na jednoj od slika nastaloj u povratku…\nSezona koja je bila pred njima nije bila preterano uspešna – eliminacija na startu Kupa šampiona, eliminacija iz domaćeg kupa, odlazak trenera Kaloperovića i dolazak Mladinića, i tek četvrto mesto u šampionatu. Kao uteha, ostale su dve pobede u prvenstvu nad Hajdukom, i po jedna nad Crvenom zvezdom i Dinamom. I svakako, veliki srebrni jedrenjak, Trofej Kolombino, koji i danas krasi Partizanove prostorije. Ipak, ta sezona poslužila je kao uvertira pred trijumfalnu 1977/78, o kojoj će biti reči u našem narednom fanzinu, PFC Historical broj 7.\nPriredili: Igor Todorović, Aleksandar Pavlović\nTagovano 1976/77, Colombino, turniri\nFudbalski pustolov – Father Tiko


Snažan rast eura na kraju nedjelje – The PRESTIGE\nValuta 11.03.2017. analitičari, euro, evropska valuta, vrijednost\nVrijednost evropske valute u petak je porasla skoro 1% prema američkoj, dosegavši najviši nivo prema dolaru u skoro tri nedjelje\nEuro je ovonedjeljno trgovanje zatvorio na nivou 1,0673 dolara, u poređenju sa 1,0622 dolara na kraju prethodne sedmice.\nNakon što je u srijedu pao na jednonedjeljni minimum 1,0539 dolara, euro se počeo oporavljati u četvrtak, podstaknut optimizmom predsjednika Evropske centralne banke, Maria Draghija po pitanju ekonomskog rasta u eurozoni.\nEvropske monetarne vlasti su u četvrtak odlučile da zadrže kamate na dosadašnjim nivoima; referentnu na nula odsto, a kamatu na depozite kod komercijalnih banaka na minus 0,4 odsto. ECB je takođe odlučila da od aprila smanji program podsticaja kupovine državnih i korporativnih obveznice sa 80 milijarda eura, na 60 milijardi eura mjesečno, do kraja 2017. godine.\nKreatori evropske monetarne politike slijede strategiju usvojenu od američke centralne banke. Federalne rezerve su ukinule stimulativni program u oktobru 2014. godine, i po prvi put povećali kamate u decembru 2015. Dok takav pristup može biti odgovarajući za ekonomiju koja se primarno finansira od tržišta kapitala, drugačija taktika bi mogla biti prikladna za region kao što je 19-člana eurozona, gdje se kompanije više više oslanjaju na kreditiranje banaka, konstatuje Blumberg.


Unapređenja u kompaniji FormaPharm Engineering Group - FormaPharm Engineering Group\nUnapređenja u kompaniji FormaPharm Engineering Group\nNakon višegodišnjeg rada i primetnih rezultata ostvarenih u našoj kompaniji, usledile su kadrovske promene u vidu unapređenja nekih od članova kolektiva.\nNa dužnost finansijskog direktora imenovana je Nataša Bokalović. Nataša je svoju karijeru u FormaPharm Engineering Group započela 2014. godine, da bi svojim zalaganjem, predanošću radu i prikazanim rezultatima potpuno zasluženo prešla put od knjigovođe, preko šefa računovodstva, do finansijskog direktora.\nNa dužnost direktora Sektora nabavke postavljen je dugogodišnji odani član kolektiva FormaPharm Engineering Group, Maksim Rakuš. Maksim je svoju karijeru u kompaniji otpočeo još 2012. godine, a na mesto direktora dolazi sa mesta zamenika direktora tog sektora.\nUzajamno izgrađeno poverenje, predanost radu i odanost kompaniji s jedne i vrednovanje tih kvaliteta s druge strane temelji su na kojima naša organizacija počiva i ključ uspeha kako zaposlenih, tako i same kompanije.


Za izgradnju elektro interkonekcije potrebno još 200 miliona evra\nTanjug 11. decembra 2021. 17:23\nDOLJEVAC – Direktorka „Elektromreža Srbije“ Jelena Matejić obavestila je danas predsednika Srbije Aleksandra Vučića da je za izgradnju elektroenergetske interkonekcije sa zemljama u okruženju potrebno još 200 miliona evra novih sredstava, a da su u toku investicije u iznosu od 500 miliona evra.\nMatejić je, tokom obilaska Javne biblioteke u Doljevcu sa predsednikom Srbije kazala da je u razvoj prenosne infrastrukture za trafo stanicu Region 4 koja snabdeva Niš, Vranje i Leskovac uloženo 54 miliona evra.\n„Od tih 54 miliona evra, Doljevac je dobio 350.000 evra za novi 110 kilovoltni dalekovod“, kazala je Matejić.\nOdgovarajući na pitanje predsednika u kojim delovima naše zemlje još postoje problemi sa snabdevanjem električnom energijom, Matejić je navela Vojvodinu, Beograd sa okolinom i Bor.\nPrecizirala je da su za Vojvodinu potrebna ulaganja od 50 miliona evra, za Beograd 80 miliona, a za Bor 70 miliona evra.\nPredsednik Vučić je ocenio da bi ovi problemi mogli da budu rešeni uz pomoć države, jer su prihodi „Elektromreže Srbije“ 25 milijardi dinara, a rashodi, bez kredita i kamate 20 milijardi, odnosno da je neto dobit svega 20 miliona dinara.


Dunović razgovarao sa radnicima Energoinvest-Tvornica dalekovodnih stubova - Index.ba\nDunović razgovarao sa radnicima Energoinvest-Tvornica dalekovodnih stubova\nPotpredsjednik Federacije BiH Milan Dunović razgovarao je danas sa predstavnicima sindikata preduzeće Energoinvest – Tvornica dalekovodnih stubova, koja je u stečaju od dana 01.09.2016. godine, saopšteno je iz Dunovićevog kabineta.\nPredsjednik sindikata Mirsad Makić, te njegove kolege Ahmed Pitić i Seid Tvrtković, obrazložili su potpredsjedniku Dunoviću da se nalaze u nezahvalnoj poziciji – ne isplaćuju im se plate na vrijeme, ne dobivaju minimalni lični dohodak, a ne uplaćuju im na vrijeme ni naknade za zdravstveno osiguranje. Osnovni razlog njihovih problema jeste neprovođenje presude Ustavnog suda Federacije BiH koja je donesena na Zakon o stečajnom postupku, a na osnovu Zahtjeva potpredsjednika Dunovića za ocjenu ustavnosti članova pomenutog zakona, koji ograničavaju prava na visinu plate radnika preduzeća u stečaju.\nPotpredsjednik Dunović je pojasnio značaj presude Ustavnog suda istakavši pokušaje zakonodavne i izvršne vlasti u Federaciji BiH da opstruira njeno provođenje, na način da su predsjedavajući Zastupničkog doma (Edin Mušić – SDA) i predsjedavajuća Doma naroda (Lidija Bradara – HDZ) Parlamenta FBiH pokušali presudu poslati na preispitivanje. Važno je znati da je Ustavni sud FBiH odbacio ovo preispitivanje kao potpuno neosnovano, čime se dovodi u pitanje i namjera gore navedenih predsjedavajućih. Takođe, interesantan je podatak da Vlada FBiH još uvijek nije uputila u parlamentarnu proceduru Zakon o stečajnom postupku kojim bi bila provedena presuda Ustavnog suda FBiH, iako su upućivali prijedlog novog Zakona o stečajnom postupku, koji opet ne provodi presudu Ustavnog suda. Potpredsjednik Dunović je tada, u januru 2018. godine, tražio da sa dnevnog reda Predstavničkog doma Parlamenta bude skinut prijedlog novog, opet neustavnog Zakona.\nPredsjednik sindikata naveo je da postoje investitori koji su spremni podržati Energoinvest – Tvornicu dalekovodnih stubova i ulaganjima podmiriti sva dugovanja, uključujući plate radnika, te eventualno razmotriti zapošljavanje novih stotinu radnika. Međutim, kako ističu, dešavaju se određene opstrukcije zbog kojih ni postojeći radnici nisu u mogućnosti ostvariti svoja prava garantovana Ustavom, kao i spomenutom presudom Ustavnog suda.\nPotpredsjednik Dunović je naveo da se sada postavlja pitanje kome u entitetu Federacija BiH odgovara da radnike dovede u situaciju u kojoj rade bez plata i mogućnosti da se liječe, kome ne odgovaraju investitori koji kompanije mogu revitalizirati, te najbitnije pitanje, zbog čega se svjesno krši presuda Ustavnog suda.\n„Očigledno je da je, u proteklom periodu, za neprovođenje presude bila odgovorna zakonodavna i izvršna vlast u Federaciji. Pokušajima preispitivanja presude i usvajanjem novog, ali opet neustavnog Zakona o stečajnom postupku, napravljana je sistemska nepravda prema radnicima u cijeloj Federaciji BiH koja traje duže od dvije godine.\nSada se ide i korak dalje, pa u pojedinim preduzećima stečajni upravnici direktno krše presudu na način da sebi isplaćujući plate i nagrade, ali ne i radnicima, iako je presuda Suda nedvosmislena gdje je navedeno jasno da plata radnika mora biti imperativ, te se plata ne može ograničiti na minimalni iznos i na određeni rok. Očigledno je da svako u BiH može presude Ustavnog suda tumačiti kako njemu odgovara, a da za sistemsko kršenja prava radnika ne postoji sankcija, iako je, napominjem to još jednom, presudom Ustavnog suda to striktno zabranjeno. Iskreno se nadam da ćemo u narednom periodu kao društvo doživjeti stepen razvoja u kojem ćemo prava radnika poštivati, a presuda Ustavnog suda provoditi.“\nPrethodni članakVijeće ministara sutra imenuje čelnike policijskih agencija\nNaredni članak1.200 policajaca RS osiguravalo rusku delegaciju


Завод за заштиту природе Србије - Očuvanje biodiverziteta na konferenciji Zelena nedelja 2015\nOčuvanje biodiverziteta na konferenciji Zelena nedelja 2015\nI ove godine, od 3. do 5. juna u Briselu, održana je „Zelena nedelja“ najveća godišnja evropska konfrencija posvećena politikama zaštite životne sredine, u čijem radu su učestvovali predstavnici kompetentnih institucija i civilnog sektora, među kojima i predstavnici Zavoda za zaštitu prirode Srbije.\nKonferencija je tematski posvećena prirodi i biodiverzitetu, što je izrazio i njen naziv - Zelena nedelja 2015 Priroda – naše zdravlje, naše bogatstvo. Naime, Evropska komisija je upozorila da je „u opasnosti od izumiranja gotovo 15 odsto ptica kao i 7,5 odsto svih morskih vrsta ribe u evropskim vodama“, te da je zadatak konferencije „Zelena nedelja 2015“ da razmotri uzroke ovih kretanja i načine borbe protiv smanjenja biodiverziteta.\nOva aktuelna evropska opredeljenja izrazili su prvi potpredsednik Evropske komisije Frans Timermans i Poverenik za životnu sredinu, pomorska pitanja i ribarstvo Karmenu Vela u svojim pozdravnim rečima na otvaranju Konferencije. „Moramo sačuvati biodiverzitet Evrope, jer on podupire kvalitet našeg života i naše privrede, naše zdravlje i bogatstvo. Treba da, umesto da samo skrećemo pažnju na probleme, da se pomerimo ka aktivnijoj brizi i preventivi. Sada, kada preti opasnost biodiverzitetu, moramo ga zaštititi na pravi način, odnosno naći načine kako da poboljšamo delovanje politika životne sredine i primenimo ih tako da se ne ugroze ciljevi veoma značajni našim građanima“, istakao je u svom uvodnom obraćanju prvi potpredsednik Evropske komisije Frans Timermans. Više je, kako je istakao Karmenu Vela, priroda potrebna nama - nego mi njoj.\nU radu konferencije organizovano je 28 tematskih sesija i oko pet radionica. Predavanja su se pretežno odnosila na uspostavljanje održivih sistema zaštite životne sredine. Takođe važan aspekt predavanja odnosio se i na povezivanje prirode i biodiverziteta s različitim sektorima kao što su poljoprivreda, zelena arhitektura i građevinarstvo, turizam, kao i sa aspekta održivog korišćenja prirodnih resursa, sociološkog razvoja i ekonomije. U okviru programa rada konferencije pokrenuta su mnoga pitanja uzroka ugroženosti i nestajanja vrsta, i mogućih odgovora i narednih koraka u očuvanju biodiverziteta proverom politika zaštite životne sredine i prirode.\nOvom prilikom evropski poslenici predstavili su aktuelne značajne međunarodne projekte, dokumenta kao što je najnoviji Izveštaj o stanju prirode Evropske komisije, kao i najznačajnije planove i programe razvoja zaštite prirode i biodiverziteta u Evropi i svetu. Predstavnici IUCN i BirdLife Europe predstavili su nova saznanja iz ove oblasti, a pokrenuto je i savetovanje na internetu, na temu zakonodavstva i prirode: direktive o pticama i direktive o staništima, koje je otvoreno do 24. jula.\nPredstavnici Zavoda za zaštitu prirode Srbije, dr Mario Lukinović, pomoćnik direktora, i mr Danko Jović, rukovodilac RJ Niš, aktivno su učestvovali u radu konferencije, uspostavljajući veze i kontakte za razvijanje saradnje i primenu evropskih saznanja, iskustava i politika za očuvanje biodiverziteta u Srbiji.\nPored predstavnika Zavoda, u radu srpske delegacije učestvovali su predstavnici Ministarstva poljoprivrede i zaštite životne sredine i Pokrajinskog zavoda za zaštitu prirode, a u organizaciji Programa Ujedinjenih nacija za razvoj (UNDP) u Srbiji.


Vesti online / Vesti / Ex YU / "Jutarnji list": Američki udar na Rusiju osetiće i EU i Hrvatska\n"Jutarnji list": Američki udar na Rusiju osetiće i EU i Hrvatska\nNove, dodatne sankcije koje predlaže američki Predstavnički dom prema Rusiji dodatno će zakomplikovati odnose Amerike i Rusije ako ih usvoji Senat i predsednik Donald Tramp, a posledice bi mogle da osete i zemlje članice EU pa tako i Hrvatska, piše danas "Jutarnji list".\nPropadaju projekti zbog ruskih kontramera?\nNaime, zbog sankcija bi mogli biti ugroženi mnogi projekti koji su u toku ili se planiraju, a neki od njih povezani su i s hrvatskim nastojanjima da se osigura distribucija gasa iz Azerbejdžana.\nS druge strane, američka inicijativa o novim sankcijama, koju podržavaju i republikanci i demokrate, izazvala je u Moskvi ogorčene reakcije ruskih vlasti, uz pretnju da će biti preduzete protivmere prema svima koji će primeniti sankcije.\nRusija je pripremila ekonomske i političke mere koje će biti usvojene ako Senat i američki predsednik Donald Tramp podrže nacrt zakona, a procena je da bi nastavak sankcija mogao zakočiti mnoge proevropske projekte, među kojima i one za koje je zainteresovana Hrvatska.\n"Kada je reč o nama, mi ćemo kao i dosad slediti sve ono na što se odluči Evropska unija. Prostora za soliranje nema i Hrvatska u tom smislu neće preduzimati nikakve mere koje ne odobri Brisel", rečeno je "Jutarnjem listu" u diplomatskim izvorima.\nDa li će EU ubediti Trampa?\nHrvatska privreda je do sada trpela veliku štetu zbog sankcija Rusiji, a podaci poslednjih godina pokazuju da bi izvoz brže rastao da nije bilo sankcija. Diplomate u Briselu kažu da će i ovaj put EU biti kolateralna žrtva američkih sankcija, pa se pokušava uveriti Trampova administracija da se od njih odustane ili da bar budu ublažene.\nKako se sve više kvare odnosi nove američke administracije i EU, Hrvatska se našla u specifičnom položaju, jer je upravo na energetskom planu dobila veliku podršku od Vašingtona, navodi list.\nProcena je da bi posledice mogle osetiti i mnoge druge evropske države, pre svega Nemačka, jer bi trebalo da budu primenjivane i prema kompanijama koje učestvuju u gradnji ruskih gasovoda. Isto tako, ekonomski stručnjaci EU upozoravaju da bi sankcije mogle ugroziti projekte koji imaju za cilj smanjenje zavisnosti Evrope za ruskim energentima.\nTako bi bio ugrožen Južni gasni koridor koji je trebalo da obezbedi Gruziju, Tursku, Albaniju, Crnu Goru i Hrvatsku gasom iz Azerbejdžana, a kako i ruski Lukoil učestvuje u tom poslu sankcije bi mogle dovesti u pitanje ceo projekat, navodi "Jutarnji list".\nSVET SAD degradirale diplomatski status EU, Brisel iznenađen\nČetvrtak 27.07.2017. 16:39\nJe li Ukrajina vredna ovog ludila. Pa stvarno evropski političari su napravili strašnu štetu Evropskim državama, a još bi uvikli i Srbiju u njihovo vrzino kolo.


Javni poziv za banjsko liječenje boračke populacije\nMinistarstvo boračko-invalidske zaštite\nMilunović je pojasnio da se na javni poziv mogu prijaviti ratni vojni invalidi od prve do desete kategorije i članovi porodica poginulih boraca odbrambeno-otadžbinskog kojima je banjska rehabilitacija neophodna za nastavak liječenja i oporavak u skladu sa Projektom banjske rehabilitacije.\nOn je rekao da je predmet prijave potreba za medicinskom, odnosno fizikalnom rehabilitacijom jednog broja ratnih vojnih invalida i članova porodica poginulih boraca odbrambeno-otadžbinskog rata.\nLiječenje, odnosno rehabilitacija u banjsko-klimatskim ustanovama obuhvata smještaj korisnika, ljekarski pregled prilikom prijema, izradu plana i programa rehabilitacije za svakog korisnika posebno, određivanje fizikalne i balneoterapijske procedure, stalni medicinski nadzor, ljekarski pregled na otpustu sa otpusnicom, ishranu od tri obroka, ostale vidove rekreacije i turističko-rekreativne sadržaje.\nPrijavu putem zahtjeva u pisanoj formi moguće je podnijeti organu uprave nadležnom za boračko-invalidsku zaštitu u lokalnim zajednicama.\nUz zahtjev je potrebno priložiti rješenje nadležnog organa o statusu ratnog vojnog invalida ili člana porodice poginulog borca, rješenje nadležnog organa o kategorizaciji borca i nalaz i preporuku nadležne zdravstvene ustanove o neophodnosti banjske rehabilitacije ne stariji od šest mjeseci od podnošenja zahtjeva za korištenje banjske rehabilitacije.\nPravo na banjsku rehabilitaciju u 2019. godini nemaju lica koja su to pravo koristila u sklopu Projekta banjske rehabilitacije u pretekle tri godine, kao i ratni vojni invalidi amputirci i paraplegičari koji su u istom periodu banjsku rehabilitaciju koristili putem Fonda zdravstvenog osiguranja Srpske.\nProjekat banjske-rehabilitacije trajaće od 1. aprila do 30. septembra i odvijaće se u smjenama, a korisnici će u banjama boraviti 10 dana.\nVlada Srpske je u februaru dala saglasnost za realizaciju ovog projekta u 2019. godini kojim će biti obuhvaćeno 600 korisnika, a u tu svrhu je odobreno 300 hiljada KM.\nProjektom banjske-rehabilitacije je od 2006. do 2018. godine obuhvaćeno 7.658 korisnika, a za te namjene je izdvojeno 3,8 miliona KM.\nDuško Milunović banjsko liječenje poziv RVI\nNova pravila za odlazak na banjsko liječenje\nNa banjsko liječenje otputovalo 25 korisnika iz boračke kategorije\nU toku izrada strategije za starija lica\nBogdanić: Ministarstvo pojednostavilo proceduru za rehabilitaciju i banjsko liječenje penzionera\n1492 glasova 55%


NOVA nastavlja borbu za Srbiju jednakih šansi i evropskih vrednosti - NOVA stranka\n04.11.2020 Press služba borba, EU, Naslovna, Nova stranka, opozicija 0\nDanas, 4. novembra, kada Evropa obeležava 70. godišnjicu Evropske konvencije o ljudskim pravima, Nova stranka upozorava da je realnost u Srbiji takva da društveno-politički uslovi, umesto da predstavljaju okvir za ostvarivanje ljudskih prava, idu u prilog sve većeg upliva politike i njenog uticaja na svakodnevni život građana Srbije.\nKoliko li samo ironično onda zvuči jučerašnja poruka predsednika Srbije Aleksandra Vučića koji je, u razgovoru sa šefom misije Saveta Evrope u Beogradu, po ko zna koji put istakao navodnu opredeljenost države za članstvo u EU, kao i poziv Savetu Evrope da pomogne Srbiji u sprovođenju reformi pravosudnog sistema, sistema javne uprave i lokalne samouprave, kao i ljudskih i manjinskih prava? Da li se uopšte može govoriti o kulturi ljudskih prava ili unapređenju pravosuđa u društvu gde se novinari, političari, sudije i tužioci, aktivisti civilnog sektora osećaju nesigurno? U državi gde se otvoreno zastrašuju i preti svakome ko se usudi da razmišlja ili govori drugačije od vladajuće većine?\nNova stranka ističe da društvo koje nije u stanju da kroz dijalog i sučeljavanja stavova dođe do rešenja o važnim pitanjima, nije društvo na dobrom putu. Srbija je država u kojoj se jednima sudi na jedan, a drugima na drugi način, o čemu svedoči odugovlačenje postupaka u sudovima, kao provereno oruđe kojim se koriste privilegovani, čak do zastarevanja procesa. NOVA pita na koja je to ljudska prava mislio predsednik Vučić u razgovoru sa visokim evropskim predstavnikom, kada živimo u državi u kojoj je pravo na zdravu životnu sredinu postalo pravo na nezdravu životnu sredinu i gde pojedine kategorije stanovništva, nacionalne manjine, čame u senci nadirućeg populizma. U tom populizmu nema mesta za različitost, već jedino "mi" i "oni", gde se druga strana stavlja u kontekst izdajnika države i samim tim žigosanog i nepoželjnog u njoj.\nIpak, sve navedeno samo je dodatni motiv organizacijama istinski opredeljenim za evropski put i evropske vrednosti da nastave svoju borbu. Nova stranka će, uprkos svemu, nastaviti svoju borbu za Srbiju jednakih šansi, Srbiju ravnopravnosti i Srbiju koju će poštovati, sve dok dokumenti poput Evropske konvencije o ljudskim pravima ne budu za Srbiju "mrtvo slovo na papiru", već vrednosti koje će biti sastavni deo života svih nas.\nPrevious article\tSaša Živić za Danas: AV imaginarijum Next article\tOpozicione stranke i pokreti pozvali rukovodstvo javnog servisa na sastanak


Izjava Mogerinijeve ne znači promenu formata pregovora\n13 Mar 2019, 13:41 RTS Maja Kostić\nIvica Dačić je dodao da inače pregovora nema, a da Priština svoju platformu može da "okači u hodniku parlamenta kao zidne novine ili interno obaveštenje".\nDačić je, na konferenciji za novinare sa šefom španske diplomatije Žozepom Borelom, povodom izjave visoke predstavnice EU, naglasio da je Srbija oduvek govorila da će na kraju morati bilo kakav dogovor koji bude eventualno postignut na drugom nivou, da verifikuje ovo izvršno telo svetske organizacije.\n"To znači da bi uopšte došlo do verifikacije od strane Saveta bezbednosti UN članice moraju da budu informisane i upoznate. Sa naše strane može samo da raduje upućivanje predloga Savetu bezbednosti UN, zato što Srbija sve svoje prijatelje upoznaje sa tokom pregovora i razgovora", objasnio je Dačić.\nUkazao je da, ako se ima u vidu doneta platforma, ona je samo pokazatelj da predstavnici Prištine ne žele kompromis i da je sve ono što je urađeno proteklih sedam godina "badava".\n"Koja korist od toga da se iznese neki stav u toku dijaloga, platforma se donosi valjda na početku. Oni se setili sada kao da dijalog tek počinje. Mislili su da će Srbija da prihvati sve ono što oni traže, to je reakcija na to da ne ide sve kako planiraju", istakao je Dačić.\nTakođe, odbacio je i najavu kosovskog ministra Bedžeta Pacolija da će tokom ove godine Prištinu da prizna 19 zemalja rečima: "Ajde da vidimo i to čudo".\nU trenutku napada terorista u prestonici Somalije Mogadišu, šef srpske diplomatije Ivica Dačić nalazio se u predsedničkoj…\nOve godine 500 miliona dinara za lokalne samouprave\nMinistar državne uprave i lokalne samouprave Branko Ružić obišao je u Vlasotincu…


Besplatne projekcije filmova | Nauči.rs\nBesplatne projekcije filmova\nOvog meseca, Dom kulture „Studentski grad“ počinje sa besplatnim projekcijama izabranih filmova za sve studente uz index, dok će ostali građani placati ulaznice kao i do sada.\nU oktobru mesecu, filmovi sa besplatnim ulazom za studente biće SKOK, koji će se prikazivati 14, 15. I 16. oktobra, u Maloj sali od 19 časova.\nDrugi film sa besplatnim ulazom za studente je film NIGDE POSEBNO, koji je na repertoaru 21, 22. i 23. oktobra, u Maloj sali od 19 časova.\nDugometražni dokumentarni film „Skok“ je priča o zadivljujućem životnom povratku košarkašice Nataše Kovačević, ali i njenoj misiji da kod drugih ljudi, sličnih sudbina, probudi borbeni duh i motivaciju u prevazilaženju naizgled nepremostivih prepreka. Ovaj film je i omaž svima onima koji su joj pomogli da u 19. godini ostane uspravna posle gubitka noge u saobraćajnoj nesreći u Mađarskoj, 7. septembra 2013, ali i da napravi podvig kakav nije zabeležen u istoriji sporta. Njen povratak na košarkaški teren bio je više od svih velikih sportskih kambekova koji su ušli u anale i postali inspiracija ljudima širom planete.\nTagged dešavanja, filmovi, najave, studentski grad\nOtvaranje septembraskih izložbi u KCB-u\n← Veštačka inteligencija u sferi savremene umetnosti\n13. oktobar 1972. – Avion „Aeroflot 217“ pao u blizini Moskve, poginulo 174 osoba →


Jugoimport SDPR: Više posla, više i para državi | Mondo Portal\n29. maj, 12:35\nJugoimport SDPR: Više posla, više i para državi 2 Podeli Podeli na facebook Podeli na twitter Podeli na viber Pošalji na mail\nIzvor mondo.rs Izvor Blic.rs 24.01.2020. / 09:28 09:32\nKrovna kompanija srpske vojne industrije, Jugoimport-SDPR, posluje dobro u poslednjih sedam godina – investira se a više novca se ipak vraća državi, kaže direktor Jugoslav Petković.\nPetković kaže da ta kompanija iz oblasti namenske industrije prošlu godinu završila sa 2,5 milijardi dinara dobiti (oko 21 miliona €), što je treći rezultat po značaju od 2012. godine.\nU intervjuu za današnji "Blic", on je rekao da je to preduzeće od 2012. do 2018. državi platio 5,5 milijardi dinara dobiti (47,5 miliona €), što znači da je za sedam godina uplatilo pet puta više nego u prethodni 12 godina.\nU isto vreme, u investicije je uloženo 98 miliona evra, dok je u proizvodne kapacitete svojih zavisnih preduzeća, kompanija u prethodnih 12 godina uložila 5,8 miliona evra, rekao je Petković.\nOn je precizirao da je najviše investirano u fabriku streljačke municije u Uzićima, u Kovački centar, Borbene složene sisteme, Kapislanu, Precizan liv u Adi...\nPetković je naveo i da je Jugoimport SDPR na kraju 2011. zapošljavao 660 ljudi, a na kraju 2019. godine 1.414, pri čemu je zaposlenost povećana samo u proizvodnji, dok je u administracii smanjena.\nPetković je, govoreći o tome gde se izvozi oružje, istakao da ono najmanje ide u ratna područja. On je naveo da je do 2012. Srbija trgovala sa osam da danas sa 40 zemalja, a da su njeni najbolji klijenti zemlje Bliskog istoka i Afrike, kao i SAD.\nNaveo je i da svaki zaključen ugovor predviđa zabranu reeksporta oružja bez izričite saglasnosti SDPR-a, tako da je "nemoguće da završi u rukama terorističkih organizacija".\njugoimport sdpr vojna industrija namenska industrija investicije naoružanje\nUpravo gledate ANA BRNABIĆ: Svet će posle pandemije biti potpuno drugačije mesto 0 Info video Pre 20 min Premijerka Srbije Ana Brnabić izjavila je danas da će svet posle pandemije korona virusa zaista biti drugačije...\nUpravo gledate POGLEDAJTE: Kolona od 4 marice sprovela Malčanskog berberina na suđenje 0 Info video Pre 28 min Malčanski berberin doveden je danas u Viši sud u Nišu uz jake mere obezbeđenja. On je iz pritvorske jedinice...\nUpravo gledate Novak Đoković dobio Povelju za promociju Srbije u svetu 0 Info video Pre 43 min Najbolji teniser sveta Novak Đoković dobio je danas Povelju za promociju Srbije u svetu. "Volim i poštujem Srbiju i...


NOVINE U RADU DOMA ZDRAVLJA U ŠIDU – OTVOREN NOVI PUNKT ZA VAKCINACIJU\nokt 5, 2021 | 2021., Arhiva, Vesti iz opštine\nU Šidu je počeo sa radom novi punkt za vakcinaciju u prostoru koji je ustupila gospođa Radmila Tarlać. Punkt za vakcinaciju otvoren je svaki dan u nedelji u periodu od 08-20 časova, a građani termin za imunizaciju mogu da zakažu pozivom na broj 060-712-4-407.\nNovootvoreni punkt za vakcinaciju danas je obišao predsednik opštine Šid Zoran Semenović.\n„Epidemiološka situacija u opštini Šid je nepovoljna. Jedini način da se spreči širenje virusa COVID – 19 je vakcinacija. U saradnji sa Domom zdravlja Šid obezbedili smo novi punkt za vakcinaciju. Ovim putem želim da najavim da smo obezbedili oko 2.000 doza vakcine i da ćemo uskoro sprovesti imunizaciju po selim trećom dozom tako da meštani sela neće morati da dolaze u Šid. Pozivam građane šidske opštine da nastave sa imunizacijom to je najvažniji korak ka sprečavanju epidemije“, rekao je predsednik opštine Šid Zoran Semenović.\nIako je prioritet COVID i imunizacija, Dom zdravlja u Šidu uveo je nekoliko novina u radu kako građani ne bi ostali uskraćeni za druge zdravstvene usluge. Većina izabranih lekara je vraćena u seoske ambulante, opšta medicina i previjalište su vraćeni na staru lokaciju i rade u dve smene, otvorena je medicina rada za preventivne preglede tako da građani više neće morati da putuju u Sremsku Mitrovicu, ordinacija fiziologa dr Vukomanovića ponovo radi u sklopu Doma zdravlja ponedeljkom, sredom i petkom u terminu od 08:30-14:30.\nokt 5, 2021 | Vesti iz opštine\nOd 04 – 10. oktobra obeležava se Dečja nedelja širom Republike Srbije, a za slogan je uzet stih pesnika Ljubivoja Ršumovića „Dete je dete da ga volite i razumete“.\nU opštini Šid obeležavanje Dečje nedelje počelo je u narodnoj biblioteci „Simeon Piščević“ izložbom naslovnih strana dečjeg časopisa „Neven“ od 1880 – 1904 urednice časopisa Jelene Dopuđ. Izložba je organizovana u saradnji biblioteke „Simeon Piščević“ sa Novosadskim dečjim kulturnim centrom.\nPored izložbe, organizovana je poseta đaka prvaka biblioteci. Biblioteka „Simeon Piščević“ već godinama neguje lepu tradiciju i povodom Dečje nedelje prvacima poklanja besplatnu članarinu i simbolične poklone.\nU OŠ „Vuk Karadžić“ u Adaševcima i područnom odeljenju u Vašici povodom Dečje nedelje reditelj i glumac Cvetin Aničić obradovao je mališane monodramom „Vitamini – zdravi, fini“.


Radišići demontiraju "Kajak terasu": Krivične prijave Stanivukoviću i komunalnom policajcu - Glas Srpske\nSrna 26.11.2021 16:52\nBIJELjINA - Pravni tim porodice Radišić, u čijem je vlasništvu "Kajak terasa" u Banjaluci, odlučio je danas da dobrovoljno demontira taj objekat radi očuvanja javnog reda i mira u gradu, budući da je procijenjeno da bi sutra moglo doći do neprijatnih situacija zbog najava gradonačelnika Draška Stanivukovića, rekao je advokat Miloš Stevanović.\nStevanović, koji je pravni zastupnik vlasnika "Kajaka" u Banjaluci, je na konferenciji za novinare u Bijeljini rekao da su obavijestili Komunalnu policiju da je postupak rušenja započet, a obavijestiće ih i po okončanju i tako ispuniti obaveze.\n"Niko na ovaj način ne priznaje da je Stanivuković u pravu - mi smatramo da on griješi. Zamoljen sam i da postavim pitanje oko velikog broja drugih objekata u Banjaluci koji nisu legalni, uključujući, možda, i neke u vlasništvu porodice Draška Stanivukovića", rekao je Stevanović i izrazio nadu da će građevinska inspekcija i druge institucije dati odgovor.\nStevanović je rekao da je porodica Radišić jutros počela sa demontažom objekta "Kajak terase" jer nisu željeli da neko tamo izvodi performanse i da se tu bespotrebno okupljaju političari i skupljaju poeni.\nOn smatra da postoje mnogobrojni argumenti na osnovu kojih političari treba da prikupljaju poene, a ne da ih skupljaju bavljenjem jednom terasom, za koju je Gradska uprava Banjaluka i izdala dozvolu.\n"Radovi /na demontaži/ još traju i sutra do 15.00 časova biće sve uklonjeno. Mi ćemo nastaviti borbu i ovo ni na koji način ne znači da se neko povinovao nalozima gradonačelnika, niti da ćemo odustati od pravne borbe", napomenuo je Stevanović.\nStevanović je istakao da će, po okončanju procedura, podnijeti tužbu za naknadu štete protiv grada Banjaluka i institucionalno, pravno, suprotstaviti se bilo kakvoj samovolji koja je, kaže, nažalost, sve više prisutna u tom gradu.\nOn je naveo da su se na ovo odlučili iz više razloga, a prije svega zarad očuvanja javnog reda i mira u Banjaluci, budući da je gradonačelnik, kako je napomenuo, već po gradu počeo da animira različite grupe, bar prema saznanjima do kojih su oni došli.\n"Procijenili smo da bi sutra moglo doći do neprijatnih situacija. Porodica Radišić ne želi, ni na koji način da učestvuje u bilo kakvim političkim prepucavanjima, niti da bude razlog za bilo kakve nemire do kojih bi moglo doći u tom dijelu grada", napomenuo je Stevanović.\nStevanović je rekao da Stanivuković zamajava javnost i pozvao ga da odgovori zbog čega spisi o ovom pitanju nisu dostavljeni drugostepenom organu na odlučivanje.\n"Riječ je o jednostranim odlukama, nepoštovanju institucija", napomenuo je Stevanović.\nOn je rekao da na toj lokaciji i dalje, sasvim legalno, radi "Kajak" kafić, odnosno bilijar klub u koji ide većina ljudi koji žive u Banjaluci, a da je riječi bilo o "Kajak terasi".\n"Moramo oštro da se suprotstavimo komentarima i informacijama koje je Gradska uprava Banjaluka puštala u posljednje vrijeme u pravni i medijski prostor. Porodica Radišić, kojoj je stavljena meta na čelo, ima potrebu da se oglasi i kaže da, prije svega, Gradska uprava nije postupala u skladu sa zakonom i nije istina sve ono što je Stanivuković govorio", rekao je Stevanović.\nStevanović je na pres-konferenciji pokazao i zaključak rješenja, u kome je Komunalna policija jasno navela da je potrebno skloniti pergolu, zid ograde od metalnih profila i staklenu ogradu prema rijeci Vrbas.\n"Dakle, nije istina da je naređeno kompletno rušenje žKajak terasež i cijelog tog prostora. Naime, Gradska uprava i Stanivuković su zaboravili da kažu, a ja ih pozivam, javnosti, medijima, a i porodici Radišić - zbog čega nikada nisu dostavljeni spisi na drugostepeno odlučivanje, po žalbi prema Ministarstvu?", upitao je Stevanović.\nOn je rekao da je potrebno objasniti i zbog čega je Komunalna policija bila ta koja je naredila rušenje, odnosno uklanjanje ova tri elementa koja se tiču "Kajaka".\n"To nikada nije bilo u istoriji, otkada je ustanovljena institucija Komunalne policije i mi ćemo pred nadležnim institucijama postaviti ovo pitanje", napomenuo je Stevanović.\nStevanović je rekao i da je pravni tim podnio krivične prijave protiv komunalnog policajca koji je naredio rušenje, ali i protiv drugih nadležnih, među kojima je i Stanivuković.\nOn je istakao da je potrebno ukazati i na jednu u nizu neistina koje su iznijete kada je riječ o legalizaciji ovog objekta.\n"Gradonačelnik uopšte nije sačekao da se završi postupak legalizacije, odnosno da se donesu odluke u vezi sa tim pred drugostepenim organom, već je, prema našim saznanjima, naredio Komunalnoj policiji da izvrši ovo rušenje. Podsjećamo javnost i da je Stanivuković pokrenuo upravni spor pred Okružnim sudom u Banjaluci i nije čekao njegovu odluku već postupio na ovaj način", rekao je Stevanović.\nOn je pozvao gradonačelnika Banjaluke da se bavi pravom i da prestane da uznemirava članove porodice Radišić i pravi kojekakve teorije zavjere vezane za "Kajak terasu".\n"Na zaključak Komunalne policije iznijet je niz pravnih lijekova, obraćali smo se različitim institucijama, ali gradonačelnik očigledno ne želi da trpi drugostepenu vlast, niti sudsku, i nije čekao njihove odluke", rekao je Stevanović i najavio niz različitih procedura.\nStevanović je najavio da će se sutra sa svojim timom, za slučaj da Stanivuković organizuje pres-konferenciju, pojaviti na ovoj lokaciji da ukrste argumente, ukoliko ih, kako je rekao, gradonačelnik uopšte bude imao.\n"Neka javnost bude uvjerena da postoji pravda. Mi duboko vjerujemo u institucije ovog sistema", poručio je Stevanović.\nOn je rekao da je pravni tim Radišića ubijeđen u snagu svojih argumenata.\n"Pozivamo i policiju i javnost da se bave sigurnošću porodice Radišić, s obzirom na stalne i učestale napade. Moram da kažem da su oni postali personifikacija moći... To nije istina", poručio je Stevanović i ukazao da je ta porodica tokom prethodne godine uplatila nekoliko miliona KM samo u budžet grada Banjaluka.


Tag: klubovi barovi\n11.07.2021 u 08:24\nPosle 16 meseci u Parizu ponovo se čuje muzika iz klubova\nMuzika se čuje iz pariskih noćnih klubova prvi put posle 16 meseci, dok su druge evropske zemlje ponovo „ukinule” noćni život zbog sve većeg broja slučajeva korona virusa. Ponovno otvaranje pariskih plesnih klubova u petak uveče bio je završni korak u francuskom procesu ukidanja ograničenja uvedenih zbog pandemije, preneo je AP. Potez treba da obeleži pobedu nad virusom, jer su noćni klubovi bili među retkim mestima koja su ostala zatvorena od marta 2020. godine. Međutim, delta varijanta se širi brže nego stopa vakcinacije u Francuskoj, a infekcije ponovo rastu nakon višenedeljnog pada. Francuski predsednik Emanuel Makron u ponedeljak će se obratiti naciji u vezi situacije sa koronom, a vlada bi mogla da se odluči za nova ograničenja.\n20.05.2021 u 17:33\nVlada Srbije predložila bespovratnu pomoć klubovima i barovima\nVlada Srbije predložila je danas da se noćnim barovima i klubovima pomogne isplatom bespovratnih sredstava, a imajući u vidu da im je rad od početka pandemije bio ograničen. Visinu pomoći utvrdiće Vlada posebnim aktom, zaključeno je na današnjoj sednici, na kojoj je usvojena Uredba o podršci radu klubova i barova, koja će omogućiti isplatu sredstava, što je, inače, deo podrške očuvanja delatnosti koja je zabeležila u proteklih godinu dana pad prometa veći od 70 odsto. Za tu će podršku zainteresovani moći da se, nakon objave javnog poziva, prijave na zvaničnoj internet prezentaciji Ministarstva trgovine, turizma i telekomunikacija, www.mtt.gov.rs, a rok za podnošenje zahteva je 15 dana od dana njegove objave, javlja Tanjug. Vlada je donela odluku da se Češkoj donira 100.000 doza\n07.04.2021 u 14:41\nProtest za opstanak ivent industrije\nPitaju državu: „Kako da preživimo i kako da platimo?”, ističući da su najugroženija delatnost u Srbiji otkako je krenula pandemija. Već 13 meseci, podsećaju, onemogućeno im je da posluju. Deo njih nešto malo je i radio, ali sve to nedovoljno je kako bi, uveravaju, opstali i zadržali radnike. Ovi argumenti samo su neki od onih sa dugačkog spiska nezadovoljstva zbog kog će 12. aprila u 16.30 časova ispred Vlade Srbije, ukoliko narednih dana ne dođe do obrta, održati protest predstavnici Ivent industrije Srbije, Udruženja noćnih barova i klubova, Asocijacije ugostitelja Srbije, Udruženja salona venčanica Srbije i druge njihove kolege. Kako je istakao Miša Relić iz Udruženja noćnih barova i klubova, oni i njihove kolege mesecima pokušavaju da izbegnu protest, ali dalje ne može da se\n16.03.2021 u 14:00\nSlamka spasa za noćne ugostitelje\nKao najugroženiji članovi velike ugostiteljske porodice, noćni klubovi i barovi konačno se ne osećaju kao pastorčad u ovoj privrednoj branši, koja je na vetrometini neizvesnosti sada već duže od godinu dana. Razlog za uzdah olakšanja noćnih ugostitelja jeste odluka Skupštine grada da se „opraštaju” kirije ugostiteljima koji rade noću, a iznajmljuju prostor čiji je vlasnik grad, od prvog aprila ove godine do 31. marta 2022. – Ovo je veliki pomak za nas, kako zbog finansijske pomoći u toku naredne godine tako i zbog toga što su noćni klubovi i barovi prepoznati kao posebna kategorija kojoj je zabranjeno da posluje već 12 meseci – rekao je za naš list Miša Relić iz Udruženja noćnih barova i klubova. Ova kategorizacija, napominje Relić, otvara vrata za direktnu pomoć Ministarstva finansija, uzevši\n09.03.2021 u 19:31\nBeograd oslobađa noćne klubove plaćanja zakupa na godinu dana\nGradsko veće Beograda donelo je danas odluku da noćne klubove, koji obavljaju delatnost isključivo noću, oslobodi plaćanja zakupa u periodu od 1. aprila ove godine do 31. marta naredne godine, kaže zamenik gradonačelnika Goran Vesić. To se odnosi na noćne klubove koji posluju u poslovnim prostorima koji su vlasništvo grada Beograda, a Vesić podseća da su noćni klubovi zatvoreni već godinu dana, od marta prošle godine kad je uvedeno vanredno stanje zbog epidemije korona virusa. Kako je saopšteno, Vesić je rekao da za razliku od drugih ugostiteljskih objekata koji nekako rade, makar redukovano, noćni klubovi ne rade godinu dana i naveo da su oni zatvoreni odlukom nadležnih organa koji donose epidemiloške propise. „Zato je grad doneo odluku da ovi noćni klubovi koji posluju u poslovnim\n26.09.2021 u 21:43\nKad država piše pravoslavne kanone


Srpska aplikacija prepoznaje emocije i glumačke sposobnosti | Original\nRazvojem veštačke inteligencije, tim naučnika iz Novog Sada stvorio je program koji omogućava mašinama da interpretiraju glumačke sposobnosti ljudi. To je samo prvi korak u razvoju Reenact-a, aplikacije koja čita emocije i mogla bi da donese revoluciju u obrazovanju, ali i svetu biznisa.\nProfesori sa Fakulteta tehničkih nauka u Novom Sadu, Dubravko Ćulibrk, Srđan Vukmirović i Milan Mirković ušli su u finale velikog takmičenja u Italiji, gde su predstavljeni projekti koji razvijaju veštačku inteligenciju. Izuzetno popularne aplikacije sa TikToka i drugih mreža, gde izvođači pevaju, a korisnici otvaraju usta, bili su inspiracija za zabavan program koji može da bude i koristan.\nAko neko želi da odglumi scenu iz omiljne serije ili filma, tehnologijama koje razvija ovaj tim, a baziraju se na veštačkoj inteligenciji, može da dobije ocenu koliko je dobro to uradio, koliko je njegova gluma bila bliska originalu.\n“To je samo aplikacija ključnih tehnologija, a generalna ideja je da se omogući mašinama da zaista razumeju ljudsko ponašanje ili ljudske emocije. Zadatak je težak, a potencijalna primena raznovrsna, program bi mogao da se koristi u medicini, takozvanom teleheltu, koji sada postaje jako aktuelan zbog pandemije. Ako razgovarate sa lekarom preko video poziva, ova tehnologija može da sugeriše lekaru da li pacijent iskazuje neke simptome koji su karakteristični za određenu bolest ili poremećaj“, objašnjava član tima Milan Mirković za Sputnik.\nZabavni projekat Reenact, koji je ušao u finale u konkurenciji od 100 startapova iz 14 različitih zemalja, zapravo je temelj drugog, koji u vreme pandemije itekako može biti koristan, jer se nastava u većini škola i fakulteta odvija onlajn.\n“Reč je o detekciji angažovanosti, pažnje, ideja je da se posmatra nastavni proces, kako bi se utvrdilo koliko studenti zaista tokom predavanja obraćaju pažnju na ono što profesor predaje, a on može da prilagodi sadržaj predavanja njegovoj pažnji“, objašnjava Mirković.\nMeđutim, projekat Reenact ima i komercijalni potencijal, malo ko voli sastanke, a posebno današnje, koji su onlajn. Tim je uradio istraživanje tržišta koje kaže da u SAD i Evropi veliki broj zaposlenih u srednjem menadžmentu i višim pozicijama kaže da mnogo vremena troši na bespotrebne sastanke, a uz to nemaju osećaj da aktivno doprinose kvalitetu diskusije, odnosno posla.\n“Velike korporacije mogu u okviru onlajn sastanaka koji se održavaju putem platformi kao što su Skype ili Zoom, pomoću veštačke inteligencije da detektuju pažnju i da vide koliko su zaposleni zaista uključeni. Glavna prednost prisutpa je što možete da identifikujete prostor za poboljšanje, ideja nije da se naša tehnologija koristi kao policijski alat, da identifikujemo spavače, već kako da ih razbudimo, da onaj ko moderira može da vidi u kojim trenucima ljudima pada pažnja“, objašnjava Mirković i dodaje da će Reenact štedeti vreme i novac.\nČitanje emocija – opasnosti veštačke inteligencije\nVeštačka inteligencija koju tim razvija zapravo čita emocije ljudi. Dr Srđan Vukmirović kaže da je najvažnije šta kreator programa želi, a efekat uvek može da bude pozitivan i negativan.\n“Donekle se slažem sa ljudima koji se pribojavaju gde će nas sve ovo odvesti. Oni koji žele da prodaju neki proizvod odavno koriste ovakva rešenja. Amazon i Microsoft u to ulažu milijarde, da ne govorimo o potencijalu u vojnoj industriji, nekome ko zaista ima razloga da tako nešto kontroliše. Godinama postoje ljudi koji se bave ljudskom psihom i detekcijom iskrenosti, nismo mi to izmislili“, kaže Vukmirović.\n“Čovek će postajati sve brži, sve pametniji, algoritmi kojima se detektuje šta se dešava će potajati sve sofisticiraniji. Taj napredak ne možemo zaustaviti, ali možemo da ga regulišemo, da ga kontrolišemo. Zloupotreba veštačke inteligencije nije isključena, zato treba da se uvede sistem kontrole, a najveća odgovornost je na nama“, kaže Vukmirović i dodaje da projekti ovog tima apsolutno štite podatke o ličnosti.\nVeruju u pomoć države\nTim koji se bavi veštačkom inteligencijom sa dobrim namerama, osim Fakulteta tehničkih nauka, spaja i kompanija koju su osnovali kako bi uz pomoć veštačke inteligencije rešili komplikovane probleme.\nVidi i: Naučnici napravili veštačko oko savršenije od ljudskog\nĆulibrk je u Kanadi usavršio pravljenje visokotehnoloških startapova, kako se naučna ideja pretvara u biznis, a Mirković u Danskoj praktična rešenja iz domena takozvane poslovne inteligencije. Reč je o primeni obrade podataka i mašinskog učenja na poslovne probleme.\n“U Italiji smo bili jedan od devet projekata u finalu, ali svi ostali su imali dve godine razvoja iza sebe, na neki način već plasirana rešenja, pa se moglo pratiti kako ih ljudi koriste. Hoću da kažem, bili smo bar jedno 300 ili 400 hiljada evra iza njih. Sve praktične stvari koje razvijamo finansiramo iz svog džepa. Ako projekat uspe, daćemo ga našem fakultetu na besplatno korišćenje“, kaže Ćulibrk.\nSva trojica čvrsto veruju da ideja neće ostati samo nauka, da će se javiti investitor, možda i neka kompanija koja će prepoznati koliko veštačka inteligencija razvijena u Novom Sadu može da im pomogne da dođu do više profita, odnosno manje muke po zaposlene.\nIpak, pre svega veruju u svoju državu, sigurni su da će ih prepoznati Fond za inovacionu delatnost, koji pomaže ovakve projekte.\nTagovi: aplikacija čitanje misli Reenact veštačka inteligencija\nBudi odgovoran, Urednički izborOd iskorišćenih zaštitnih maski može da se pravi asfalt\nPiši nam na : of[email protected]


Jeftini letovi do Antigve i Barbude - Avio karte Antigva i Barbuda - eSky.rs\nAvio karte Antigva i Barbuda\nProverite najbolje prilike za letove do Antigve i Barbude\n✔ Postoje li posebne ponude za letove do Antigve i Barbude na eSky.rs?\n✔ Mogu li se pobrinuti za osiguranje prilikom rezervacije leta do Antigve i Barbude?\n✔ Ako rezervišem let do Antigve i Barbude, mogu li da rezervišem ujedno i smeštaj?\n✔ Koje avio-kompanije nude letove do Antigve i Barbude?\nBudite sigurni, da na eSky.rs ponuda letova do Antigve i Barbude uključuje ne samo niskotarifne avio-kompanije, već i one koje su specijalizovane za visoki standard.\nPopularni gradovi Jeftini letovi za St. John's Jeftini letovi za Bolans Jeftini letovi za Cobbs Cross Jeftini letovi za Codrington Jeftini letovi za Curtain Bluff


Aktuelnosti – Strana 2 – Udruženje Intermedia\nMlade žene, treneri ritmičke gimnastike iz Beograda, održavaju radionice u okviru projekta „Skok ka jednakosti polova“. Devojke koje su prošle inicijalni trening nastavile su sa prenosom znanja ritmičarkama koje treniraju.\nInicijalnim treningom počelo je sprovođenje projekta „Skok ka jednakosti polova“. Mlade žene, treneri ritmičke gimnastike iz Beograda, okupile su se da se bolje upoznaju sa metodama neformalnog obrazovanja, ljudskim pravima sa akcentom na jednakosti polova, ali i načinima na koji mogu da primene stečeno znanje, a sport upotrebe kao poligon za promociju i zaštitu ljudskih […]\nVreme je za „Skok ka jednakosti polova“, projekat koji će naše udruženje sprovoditi u saradnji sa Gimnastičkim društvom Palilula. Aktivnosti su planirane u periodu maj-septembar, a kada se uslovi steknu usled pandemije korona virusa, prva u nizu biće inicijalni trening za trenere ritmičke gimnastike sa teritorije Beograda.\nSve je spremno za trening na Kopaoniku u okviru projekta „Mreža za osnaživanje topličkih žena“. Trening će biti održan 1-5. novembra, a učestvovaće 28 polaznica iz četiri opštine Topličkog distrikta: Kuršumlije, Blaca, Žitorađe i Prokuplja.\nU petak 7. juna u Blacu se održava prva privredna manifestacija posvećena vinima i tradicionalnoj hrani iz Toplice, pod nazivom „TOP WINE FEST“. Festival počinje u 13:00 sati nizom susreta posvećenih proizovodnji vina između posetilaca i proizvođača vina i vinove loze, a nastavlja se sajamskom prezentacijom vina i hrane. Mesto održavanja festivala je Hotel „IN“ […]\nProjekat “Nokaut za netoleranciju” predstavljen je i učenicima Sportske gimnazije u Beogradu. Sportisti su dočekali kolegu, boksera Đorđa Bujišića, trenera na projektu Aleksandru Knežević i predstavnike asocijacije Intermedia, kao nosioca projektnih aktivnosti.\nAsocijacija Intermedia iz Blaca, u partnerstvu sa Omladinskim klubom Nikšić, Bokserskim savezom Srbije, Bokserskim savezom Bosne i Hercegovine i Bokserskim savezom Makedonije realizuje u periodu maj-novembar 2018. godine projekat „Nokaut za netoleranciju“ uz podršku Regionalne kancelarije za saradnju mladih (RYCO).\nMladi ljudi moraju imati priliku da vode promene u okviru svojih lokalnih zajednica. Takođe, moraju da razumeju i štite svoja ljudska i građanska prava, kao i da preuzimaju vodeće uloge u životu zajednice, jer će im to omogućiti da sami kroje životnu sredinu prema sopstvenim potrebama.


NURONORM 20 tableta - Idealno.rs\nPočetna / Lepota i zdravlje / Dodaci ishrani / Dodaci za zdravlje / imunitet / NURONORM 20 tableta\nsa dostavom 2.000,00 din\nPonuda prodavnice DIjaspora.shop za proizvod NURONORM 20 tableta. Ispravnost cene i podataka proveri na internet stranici prodavnice.\nod 2.822,00 DIN\nPantenol sa vitaminom C oriblete 20 tableta\nNaturalis Propolis A+C+E sa ukusom limuna 20 tableta\nod 385,99 DIN\nNaturalis Cedexbon liofilizovani Matični mleč +vitamin C sa ukusom narandže ,20 tableta\nInovativni dodatak ishrani koji se preporučuje kod svih vrsta perifernih neuropatija:dijabetesnih neuropatija (dijabetesna distalna simetrična senzorimotorna polneuropatija, dijabetesna autonomna neuropatija, dijabetesna aminotrofija)radikulopatija (lumbalni bolni sindrom, cervikalni bolni sidnrom)kompresivnih neuropatija (sindrom karpalnog, kubitalnog i tarzalnog tunela, bolna pudendalna neuropatija, meralgia paraesthetica)NURONORM deluje antioksidativno, antiinflamatorno, metabolički, analgetski i ispoljava direktno dejstvo na periferni nervi i mikrocirkulaciju.NURONORM sadrži alfa lipoinsku kiselinu 600mg, L-karnozin 165mg, Zn 7,5mg i kompleks vitamina B grupe.Primena NURONORM tableta omogućava:trenutno olakšanje od simptoma neuropatskog bola (peckanja, žarenja, paljenja, bockanja, mravinjanja, proboda, udara struje, osećaja hladnoće u nogama)dugotrajno poboljšanje jer se sastojci oslobađaju produženo i deluju na sam uzrok nastanka oštećenja nerava.Način upotrebe: 1 tableta dnevno pre jelaPakovanje: 20 tableta\nIdealno.rs je vodeći portal za upoređivanje cena u Srbiji, koji omogućava potrošačima da kupuju pametno. Uporedi ponude prodavnica za NURONORM 20 tableta i izberi najbolju. Dodaci za zdravlje / imunitet iz kategorije Dodaci ishrani je najbolja kupovina, ukoliko želiš kvalitetan proizvod po najboljoj ceni.\nPročitaj opis proizvoda NURONORM 20 tableta i vidi da li ti odgovara ili pogledaj druge proizvode brenda --UNKNOWN--. Opis i tehnički podaci proizvoda NURONORM 20 tableta se mogu razlikovati od onih u internet prodavnici u kojoj obavljaš kupovinu. NURONORM 20 tableta je dostupan u prodavnici DIjaspora.shop po ceni, koja je navedena pored svakog prodavca u meniju "Prodavnice".\nGarantne uslove za NURONORM 20 tableta proveri u prodavnici u kojoj nameravaš da obaviš kupovinu. Slika za NURONORM 20 tableta je simbolična, zato se pre kupovine u prodavnici uveri da je proizvod isti.


NAPAD NA PREMIJERA VUČIĆA JE NEPOŠTOVANJE PREMA ŽRTVAMA – UDIK\nHome / Saopštenja / NAPAD NA PREMIJERA VUČIĆA JE NEPOŠTOVANJE PREMA ŽRTVAMA\nUdruženje za društvena istraživanja i komunikacije (UDIK) oštro osuđuje napad na premijera Republike Srbije Aleksandra Vučića smatrajući da takav incident predstavlja nepoštovanje prema žrtvama.\nAktivisti i aktivistkinje UDIK-a su prisustvovali današnjoj komemoraciji u Memorijalnom centru „Potočari“ gdje je bila prisutna i delegacija iz Srbije. UDIK smatra da je dolazak premijera Aleksandra Vučića u Memorijalni centar „Potočari“ povodom 20 godina od genocida u Srebrenici bio važan čin.\nNe ulazeći u slaganje ili neslaganje sa premijerovom politikom, UDIK ističe da je to bio veliki i značajan dan za žrtve, ali i Bosnu i Hercegovinu. Dolazak srbijanskog premijera u Memorijalni centar „Potočari“ označio je novu epohu odnosa prema žrtvama ali i jedan od koraka ka pomirenju.\nIz tog razloga napad na premijera doveo je do skrnavljenja samog događaja i nepokazivanja suosjećanja sa žrtvama i porodicama stradalih. Ova komemoracija prvenstveno je bila namijenjena žrtvama, ali i onima koji ih poštuju, a ne za širenje mržnje ili pak nekih drugih vidova koji neće dovesti do istinskog pomirenja.\nPrevious NEUSVAJANJE REZOLUCIJE O SREBRENICI JEDNAKO JE NEPRIZNAVANJU ŽRTAVA\nNext GODIŠNJICA ZLOČINA U OLUJI I OTVORENO PISMO